आहार पौगंडावस्था हा शरीरातील महत्त्वपूर्ण बदलांना सामोरे जायचा काळ . या काळात जितका अरबटचरबट खायचा मोह जास्त असतो तितकेच सकस अन्न खाणे गरजेचे असते . लहान मुलामुलींना शरीरात होणारे बदल जाणवून येऊ घातलेल्या यौवनाची चाहूल लागते , तो पौगंडावस्थेचा काळ . या वयाला ‘टीन एज’ असेही म्हणतात . पौगंडावस्थेत शरीरातील संप्रेरकांमध्ये उलाढाल होऊन शरीरातील प्रजनन संस्थेशी संबंधित तसेच लैंगिक अवयवांमध्ये बदल होत असतात . पौगंडावस्था हा बाल्यावस्था आणि यौवन ( adulthood ) यांच्यामधील संक्रमणाचा काळ आहे . पौगंडावस्था हा मुलामुलींच्या आयुष्यातील १२ ते १८ या वर्षांमधील काळ असतो . या काळामध्ये साधारणपणे शाळेची शेवटची तीन - चार वर्षे व कॉलेजची सुरुवातीची वर्षे यांचा समावेश असतो . हा मुलामुलींच्या आयुष्यातील अत्यंत महत्त्वाचा काळ असतो , कारण या काळात शारीरिक वाढ झपाटय़ाने होते . शारीरिक बदलांबरोबरच मानसिक बदलही होत असतात . त्यांना सामोरे जाण्यासाठी या वाढीच्या काळात मुलामुलींचा आहार अतिशय महत्त्वाचा असतो . हा आहार त्यांच्या शारीरिक आणि मानसिक वाढीस पोषक आणि पूरक असाच असायला हवा . मुलामुलींच्या वाढत्या वयाच्या गरजा भागवण्यासाठी त्याच्या आहारात सर्व अन्नघटकांचा योग्य प्रमाणात समावेश व्हायला हवा . या काळातील मुलामुलींच्या वाढीचा विचार करता आहारात उत्तम ऊर्जा देणारे कबरेयुक्त पदार्थ ( Carbohydrates ) आणि स्निग्ध पदार्थ ( Fats ) यांचे प्रमाण योग्य तेवढे वाढविले पाहिजे . योग्य हा शब्द वापरण्याचे कारण असे की , त्याचा अतिरेक झाला तर वजन अवाजवी वाढू शकते . कबरेयुक्त पदार्थ आहारात घेताना तृणधान्यांचा समावेश करावा . संपूर्ण गव्हाच्या पिठाच्या पोळ्या तसेच ज्वारी , बाजरी , नाचणी इ . अन्नधान्यांच्या पिठांच्या भाकऱ्या आहारात असाव्यात . यामुळे आहारातील तंतुयुक्त पदार्थाचे प्रमाण वाढेल . हे तंतुयुक्त पदार्थ अन्नाच्या उत्तम पचनासाठी तसेच आतडय़ांच्या चलनवलनासाठी आवश्यक असतात . मैद्यापासून बनविलेले नान , ब्रेड , पिझ्झा बर्गर यांसारखे पदार्थ यांचा आहारातील वापर शक्यतो टाळावा . आहारात तेल , तूप , लोणी , बटर , चीज या स्निग्ध पदार्थाचा समावेश मर्यादित असावा . यांचे सेवन अतिप्रमाणात झाल्यासही वजन खूप वाढू शकते . वाढीच्या काळात होणारी शरीराची झीज भरून काढण्यासाठी आहारात उत्तम दर्जाच्या प्रथिनांचाही गरज असते . त्यासाठी धान्यांबरोबरच डाळी व कडधान्यांचाही आहारात समावेश केला पाहिजे . खिचडी , डाळ - ढोकळी , ढोकळा , छोले - पुरी यांसारखे डाळी व धान्य यांचे मिश्रण करून बनवलेले पदार्थ , पीठ आंबवून केलेले इडली , उत्तप्पा , डोसा , अप्पे यांसारखे पदार्थ तसेच मोड आलेली कडधान्ये अशा पदार्थामुळे वाढत्या वयातील प्रथिनांची गरज भागते . सोया व त्यापासून बनविलेले टोफू व सोया मिल्कही घेता येते . उत्तम दर्जाची प्रथिने प्राणीजन्य स्रोतात असतात . त्यामुळे या वाढीच्या वयात मुलांनी नियमितपणे दूध प्यायले पाहिजे . किमान दोन ग्लास दूध रोज प्यायला हवे . दूध आवडत नसेल तर दुधापासून तयार होणारे दही , ताक , लस्सी , खीर , योगर्ट , पनीर , चीझ यांचा आहारात समावेश करावा . मुलाचे वजन जास्त असेल तर म्हशीऐवजी गाईच्या दुधाचा वापर करावा . मांसाहारी कुटुंबातल्या मुलामुलींनी अंडी व इतर मांसाहारी पदार्थाचाही आहारात समावेश करावा . जीवनसत्त्व ब१२ आणि क , तसेच कॅल्शियम व लोह या खनिजांचे वाढत्या गरजेप्रमाणे आहारातील प्रमाण वाढविले पाहिजे . यासाठी या वयातील मुलामुलांनी आपल्या आहारात भरपूर फळे आणि भाज्या खाव्यात . जीवनसत्त्व क : संत्री , मोसंबी , लिंबू आवळा , पेरू , स्ट्रॉबेरी , अननस , द्राक्षे व मोड आलेली कडधान्ये , पालेभाज्या . जीवनसत्त्व ब १२ : विविध प्राण्यांचे मटण , चिकन , प्राण्यांचे यकृत व इतर अवयव , दूध व दही , दुधाची पावडर , चीज , मावा असे दुग्धजन्य पदार्थ , मासे , कवचातील मासे , अंडी यातून हे जीवनसत्व मुबलक प्रमाणात मिळते . कॅल्शियम : दूध व दुग्धजन्य पदार्थ ( चीझ , दही , खवा ) , हिरव्या पालेभाज्या , विडय़ाची पाने , तीळ , अळीव , खसखस , सूर्यफुलाच्या बिया , बदाम , धान्य प्रामुख्याने नाचणी व राजगिरा , कडधान्य जसे कुळीथ , मटकी , राजमा , सोया , उडीद , हरबरा , मासे व समुद्री अन्न . लोह : लोहाचे प्रमाण जास्त असलेले वनस्पतीजन्य स्रोत – सर्व पालेभाज्या , पुदिना , भाताचा कोंडा , पोहे , बाजरी , नाचणी , राजगिरा , कुळीथ , मटकी , सोयाबीन , राजमा , वाटाणा व इतर कडधान्य , काजू , बदाम , पिस्ते , अंजीर , अक्रोड , जर्दाळू , खजूर , मनूका , काळे व पांढरे तीळ , अळीव , सूर्यफूल व करडईच्या तेलबिया , विडय़ाचे पान . मटण , चिकन , प्राण्यांचे अवयव , अंडय़ाचे बलक या प्राणीजन्य स्रोतामधील लोह शरीर खूप सहजरित्या शोषून घेते व ते वनस्पतीजन्य स्रोतातील लोह शोषून घेण्यासही मदत करते . वाढत्या उष्मांकांची गरज भागविण्यासाठी केवळ तीन मुख्य वेळा म्हणजेच सकाळची न्याहारी , दुपारचे व रात्रीचे जेवण असे तीन वेळा पोटभर जेवण्याऐवजी यांच्यामध्ये दोन वेळा थोडे थोडे खावे . पण या वेळात मात्र फळे , चिक्की , भाज्या घातलेले सॅण्डविच , सुकामेवा , भाज्यांचे कटलेट , कडधान्याची किंवा मक्याची भेळ , थोडेसे पण पौष्टिक असे पदार्थ खावेत . प्रमाणाबाहेर खाणे तसेच चुकीचे म्हणजेच अति उष्मांक असलेले पदार्थ टाळावे . यामुळे शरीराचा कल लठ्ठपणाकडे झुकतो . खूप गोड आणि तेलकट पदार्थ सतत खाणे टाळावे . या वयोगटातील मुलांना सर्वसाधारणपणे वडे , सामोसे , फरसाण इ . असे तळलेले पदार्थ खाणे आवडते . बाहेरचे पदार्थ वनस्पती तुपामध्ये तळलेले असतात कारण ते तूप तेलापेक्षा स्वस्त असते . पण हे आरोग्याला अतिशय हानिकारक असते . अति तेलकट खाण्याने या वयात चेहऱ्यावर मुरूमांचा त्रासही होऊ शकतो . जेवताना टी . व्ही बघणे टाळावे . त्यामुळे जेवणाकडे लक्ष न रहाता नकळत जास्त खाल्ले जाते . त्यामुळे वजन वाढू शकते . हवाबंद पाकिटातील पदार्थ जसे वेफर्स , चिप्स , पफ्स , कुकीज , केक , कॅन्डी इ . खाणे व सॉफ्ट ड्रिंक्स पिणे टाळावेत . त्यांमध्ये अधिक उष्मांक असतात , पण पोषक अशी जीवनसत्वे व खनिजे अजिबात नसतात . यामुळे काहीच पोषण मिळत नाही , पण वजन मात्र खूप वाढते . तसेच या पदार्थामध्ये प्रिझव्र्हेटिव्ह्ज वापरली जातात . ती अपायकारक असतात . ताजे शिजविलेले अन्न केव्हाही उत्तमच . पौगंडावस्था या वयोगटात नुकत्याच कॉलेजमध्ये जाणाऱ्या मुलांचाही समावेश होतो . सर्वच कॉलेजांच्या आसपास फास्ट फुडचे जॉईंटस् असतात . ते आपल्या चमकदार जाहिरातींनी मुलांना आकर्षित करून घेत असतात . हे वयही असं असतं , की नूडल्स , पिझ्झा , बर्गर्स वगैरे फास्ट फूड खाण्यासाठी मुलांचे पाऊल त्या दिशेने वळते . या खाण्याचे दुष्परिणाम लक्षात घेता पालकांनी मुलांना तेथे वारंवार जाण्यापासून रोखणंच उत्तम . पण हे खाण्याची मुलांची आवड लक्षात घेता महिन्यातून एक किंवा दोन वेळा फास्ट फूड खाण्याची परवानगी जरूर द्यावी अन्यथा मुले नाराज होत राहतील . तसंच पालकांनी थोडे श्रम घेत , कल्पकतेची जोड देऊन नुसत्या बटाटय़ाऐवजी विविध भाज्या , मका , पालेभाज्या , मोड आलेली कडधान्ये , सोया चंक्स , चिकन व अंडी यांचा वापर करून बर्गर्स , पिझ्झा , फ्रॅन्की यांसारखे पदार्थ घरच्या घरीच बनवून द्यावेत म्हणजे मुलांचे बाहेरच्या खाण्याचे आकर्षण कमी होईल . तसेच आवश्यक ती पोषणमुल्येही शरीरास मिळतील . दिवसभरातून भरपूर म्हणजे साधारण अडीच - तीन लिटर पाणी प्यावे . हे एवढे पाणी पिणे शक्य नसेल तर इतर द्रव पदार्थ जसे सरबते , नारळ पाणी , मिल्कशेक , ताजा फळांचा रस , उसाचा रस असे नक्कीच प्यावेत . सध्या तरुणाईचा कल ड्रग्ज , डिंक्स , सिगारेट तसेच स्वैराचार या गोष्टींकडे वळत आहे . सुरुवातीस कुतूहल किंवा तथाकथित उच्च रहाणी / अभिरुची दाखविण्यासाठी या मार्गाकडे वळणारी तरुण पिढी या व्यसनांच्या आहारी कधी जाते हे समजतच नाही . हे टाळण्यासाठी पालक आणि मुलं यांत मोकळं वातावरण असायला हवं . पालकांनी मुलांना विश्वासात घेऊन या मार्गातील धोक्यांची आणि त्यायोगे होणाऱ्या आयुष्याच्या नुकसानाची माहिती करून द्यायला हवी . जेणेकरून तरुण पिढी त्या मार्गाकडे वळणार नाही . या वयात मुलांमध्ये बरेच मानसिक बदलही दिसून येतात . वागण्या - बोलण्यात उद्धटपणा , उद्दामपणा वाढतो . पालक - मूल यांच्यात संवाद नसेल तर मुलाला उपेक्षित वाटू शकते . आपण आई - वडिलांना नको आहोत ही भावना त्यांच्या मनात निर्माण होऊ शकते . त्यामुळे मुलांच्या वागण्याने बिथरून न जाता पालकांनीही शांतपणे त्यांच्याबरोबर संवाद चालू ठेवला पाहिजे . मुलांना आवश्यक तो वेळ दिला पाहिजे . ज्यायोगे नात्यात कोणत्याही प्रकारे दरी निर्माण होणार नाही . घरात कुठल्याही शंका विचारताना मुलांना दडपण जाणवणार नाही , त्यांचे मानसिक संतुलन योग्य राहील , असे खेळीमेळीचे वातावरण असावे . पालकांनी कोणत्याही परिस्थितीत मुलांच्या पाठीशी ठामपणे उभे राहून त्यांच्यामध्ये सकारात्मक दृष्टिकोन निर्माण करावा . ज्यायोगे मुलं आयुष्यात येणाऱ्या कोणत्याही प्रसंगाला आत्मविश्वासाने सामोरी जातील . मुलांचे लाड जरूर करावेत . पण ते फाजील नसावेत . अन्यथा मूल बिघडण्याची शक्यताच जास्त असते . या वयातील प्रत्येक मूल दिवसातील जास्तीत जास्त काळ आरशासमोर सापडतं . प्रत्येक मुलीला वाटत असतं , की आपण सुंदर , आकर्षक आणि सडसडीत दिसावं . प्रत्येक मुलालाही आपण चित्रपटातील हीरोसारखं सडपातळ , आकर्षक दिसावं , त्याच्यासारखे आपले मसल्स - सिक्स पॅक्स दिसावे असं वाटत असतं . त्यासाठी दिवसातील कितीही वेळ आणि कितीही पैसे खर्च करण्याची त्यांची तयारी असते . मुला - मुलींमध्ये वजन कमी करण्यासाठी टोक गाठले जाते . दिसण्याच्या या भ्रामक कल्पनांपायी मुली उपाशी राहणे , मुद्दाम उलटय़ा काढणे असे तर मुलं वजन वाढू नये म्हणून अतिरिक्त वजने उचलणे , न झेपणारा व्यायाम करणे , आणि त्यानंतर योग्य तो प्रोटिन्सचा आहार न घेणे असे अघोरी उपाय करतात . यामुळे शरीराचे प्रचंड नुकसान होते . अनेक दूरगामी दुष्परिणाम होतात . मुख्य म्हणजे शारीरिक व मानसिक असंतुलन निर्माण होते . केस , त्वचा , नखे यांवर परिणाम होतो . या सर्वाचा परिणाम म्हणून जे डिप्रेशन येते त्यात जास्त खाल्ले जाते व वजनात वाढ होते . त्यामुळे क्रॅश डाएट्स्ना पालकांनी विरोधच करायला हवा . मुलांच्या आहार आणि व्यायामावर लक्ष ठेवायला हवे . सडपातळ दिसण्यापेक्षा निरोगी आणि सुदृढ दिसणे जास्ती महत्त्वाचे आहे हे त्यांच्या मनावर बिंबवायला हवे . वजन स्थिर राखण्यासाठी अथवा कमी करण्यासाठी व्यायाम करणे हाच सर्वात सोपा आणि सुरक्षित उपाय आहे . व्यायामाला पर्याय नाही . चालणे , सायकल चालविणे , धावणे , पोहणे यांसारखा आपल्याला आवडेल व झेपेल असा व्यायाम प्रकार नियमित अथवा आलटून पालटून करावा . अर्थातच त्यासोबत अति स्निग्ध , तळलेले पदार्थ तसेच मिठाया , चॉकलेटस्सारखे गोड पदार्थ यांचा मोह टाळणे उत्तम . या काळात मुली वयात येतात . त्यांची मासिक पाळी सुरू होते . त्यामुळे शारीरिक स्वच्छता राखणे अतिशयच महत्त्चाचे आहे . अन्यथा मूत्रमार्गामध्ये जंतुसंसर्ग होऊ शकतो . या काळात घर्मग्रंथीही अधिक प्रमाणात उत्तेजित होतात व घामाचे प्रमाण वाढू शकते . शारीरिक स्वच्छता नीट झाली नाही तर त्वचारोग होऊ शकतात . हे टाळण्यासाठी नियमित आंघोळ तसेच स्वच्छतेचे इतर उपाय अंगीकारणे अतिशय महत्त्वाचे आहे . सुंदर चेहऱ्याला सुंदर हास्य चार चाँद लावत असतं . चेहऱ्याच्या सौंदर्यात सुंदर हास्याने भरच पडत असते . पण दात सुंदर नसतील , वेडेवाकडे , किडलेले असतील , तर चेहऱ्यावरील हास्य लोप पावतं . लहानपणापासूनच अतिगोड खाण्याची सवय असेल तर दात किडतात आणि किडके दात हे सौंदर्याला हानिकारक आहेत . या वयात योग्य ती काळजी घेतली तर पुढील आयुष्याचा पाया सशक्त होतो . डॉ . वैशाली जोशी – response . lokprabha @ expressindia . com सौजन्य – लोकप्रभा


अंकुर मित्तलने दिल्ली विश्वकरंडक स्पर्धेतील पराभवाचा वचपा काढत मेक्सिको विश्वकरंडक नेमबाजी स्पर्धेत डबल ट्रॅप प्रकारात सुवर्णपदक जिंकले . ही कामगिरी करताना त्याने जागतिक विक्रमाचीही बरोबरी साधली . मात्र , त्याने आपण वचपा काढलेला नाही . खेळात चढउतार असतातच , असे सांगत सर्वच चाहत्यांची मनेही जिंकली . नवी दिल्ली स्पर्धेत ऑस्ट्रेलियाच्या जेम्स विलेट याने अंकुरला मागे टाकत बाजी मारली . अंकुरने एका महिन्याच्या आतच विलेटला मागे टाकत कारकिर्दीतील पहिले विश्वकरंडक सुवर्णपदक जिंकले . नेमबाजीतील बदलानुसार डबल ट्रॅप स्पर्धा ऑलिंपिकमध्ये नसेल . त्याऐवजी ट्रॅपची मिश्र दुहेरी स्पर्धा होणार आहे , या निर्णयास जागतिक संघटनेने मान्यता दिली आहे . आंतरराष्ट्रीय ऑलिंपिक समितीची मंजुरीच शिल्लक आहे . ॲकापुल्का येथील क्लब डे कॅझा शूटिंग रेंजवर विलेट आणि अंकुरची सुरवातीच्या काही शॉट्सनंतर बरोबरी होती . सहाव्या फैरीत विलेटकडून तीन चुका झाल्या , तेव्हापासून अंकुरने घेतलेली आघाडी शेवटपर्यंत राखली आणि जेम्सला यशापासून दूर ठेवले . चीनच्या यिंग याने ब्राँझ पदक जिंकले . शेवटच्या दहा शॉट्समध्ये अंकुरने एकही चूक केली नाही . त्याने अखेर अंतिम फेरीत ७५ गुणांचा अचूक वेध घेतला आणि सुवर्णपदक विक्रमाच्या बरोबरीसह निश्चित केले . तो १३८ गुणांसह प्राथमिक फेरीत दुसरा आला होता , पण अंतिम फेरीत त्याने कामगिरी उंचावली . मी वचपा काढला , हे मी कधीही म्हणणार नाही . जेम्स महान शूटर आहे . खेळात चढउतार होतच असतात . त्यात हार - जीत चालतेच . सकाळी प्राथमिक फेरी होत असताना वाऱ्याचा वेग जास्त होता , अंतिम फेरीच्या वेळीही वारे वाहत होते , पण त्याचा वेग जास्त नव्हता . - अंकुर मित्तल


कानपूर : अफलातून सूर गवसलेला ऑफस्पिनर रविचंद्रन आश्विनने न्यूझीलंडविरुद्धच्या पहिल्या क्रिकेट कसोटी सामन्याच्या चौथ्या दिवशी आज ( रविवार ) वकार युनूस आणि डेनिस लिली या महान गोलंदाजांचा विक्रम मोडला . सर्वांत कमी कसोटी सामन्यांमध्ये 200 बळी घेणाऱ्या गोलंदाजांच्या यादीत आश्विनने वकार आणि लिली यांना मागे टाकले . या यादीत आश्विन आता दुसऱ्या क्रमांकावर आहे . न्यूझीलंडविरुद्धचा सामना सुरू होण्यापूर्वी आश्विनचे कसोटीमध्ये 193 बळी होते . या सामन्याच्या दुसऱ्या दिवशी आश्विनला एकही विकेट मिळाली नाही . पण तिसऱ्या दिवशी आश्विनने चार फलंदाजांना बाद केले . त्यानंतर आज न्यूझीलंडच्या दुसऱ्या डावातही आश्विनने आतापर्यंत तीन बळी मिळविले आहेत . न्यूझीलंडचा कर्णधार केन विल्यमसनला बाद करत आश्विनने कसोटीतील 200 बळींचा टप्पा गाठला . ही आश्विनची 37 वी कसोटी आहे . वकार युनूस आणि डेनिस लिली या दोघांनीही 38 कसोटींमध्ये 200 बळी मिळविण्याची कामगिरी केली होती . सर्वांत कमी कसोटींमध्ये 200 बळी घेणाऱ्या गोलंदाजांच्या यादीत ऑस्ट्रेलियाचा माजी लेगस्पिनर क्लॅरी ग्रिमेट अव्वल स्थानी आहेत . त्यांनी 36 कसोटींमध्ये ही कामगिरी केली होती .


जेष्ठ अभिनेत्री जया बच्चन त्यांच्या वादग्रस्त वक्तव्यांमुळे नेहमी नेहमीच चर्चेत असतात . त्यातही जया बच्चन यांचे प्रसारमाध्यमे आणि छायाचित्रकारांशी फारसे चांगले संबंध नाहीत हे सुद्धा अनेकांना ठाऊकच आहे . मुंबईत नुकतेच पार पडलेल्या ‘मामि फिल्म फेस्टिव्हल’मध्ये जया बच्चन यांनी हजेरी लावली होती . त्यावेळी केलेल्या वक्तव्यामुळे जया बच्चन पुन्हा एकदा चर्चेत आल्या आहेत . त्यावेळी जया बच्चन म्हणाल्या की , ‘एक वेळ अशी होती की , आधीचे चित्रपट दिग्दर्शक कलेला जास्त प्राधान्य द्यायचे . पण , सध्या मात्र फक्त व्यवसायालाच प्राधान्य दिले जात आहे . ’ या कार्यक्रमामध्ये जया बच्चन यांनी सध्याच्या दिवसांमध्ये प्रदर्शित होणाऱ्या चित्रपटांविषयी त्यांची भूमिका मांडली आहे . ‘त्या काळी दिग्दर्शक कलात्मक चित्रपटांना प्राधान्य द्यायचे . पण हल्ली मात्र व्यवयासायालाच महत्त्व दिले जात आहे . आपल्या तोंडावर अक्षरशः गोष्टी फेकल्या जात आहेत . लाज नावाची गोष्टच राहिली नाहिए . आता फक्त ‘बॉक्स ऑफिस कलेक्शन’ , १०० करोडांचा चित्रपट , ‘फर्स्ट विकएण्ड कलेक्शन’ याबाबतच चर्चा केली जाते . ही सर्व परिस्थिती माझ्या विचारालपलीकडील आहे’ , असे जया बच्चन म्हणाल्या . हल्लीच्या चित्रपटांमधील कितीसे चेहरे देशाचं प्रतिनिधीत्त्व करतात ? असा प्रश्न उपस्थित करत हल्लीच्या चित्रपटांतील पात्रांवर पाश्चिमात्य वारे स्वार आहेत असा त्यांच्या बोलण्याचा रोख होता . ‘असे का होत आहे हे मला माहित नाही . ते देश जास्त श्रीमंत आहे आणि प्रगत आहेत आशी अनेकांची धारणा आहे . पण , ‘माझ्या मते भारतीय त्यांच्यापेक्षा प्रगतिशील आहेत’ . हल्लीचे चित्रपट पाहून मला दुःख होतं , कुठल्यातरी शांत ठिकाणी निघून जाण्याचे विचार मनात येतात’ , असेही जया बच्चन म्हणाल्या . दरम्यान , मुंबईत पार पडलेल्या ‘मामि फिल्म फेस्टिव्हल’मध्ये विविध कलाकारांनी आणि चित्रपटसृष्टीतील दिग्गजांनी हजेरी लावली होती .


ऑलिंपियन जिम्नॅस्ट दीपा कर्माकार हिची बीएमडब्ल्यू परत करण्याची इच्छा पूर्ण झाली . ही कार परत करून तिला २५ लाख रुपये मिळाले . ही रक्कम हैदराबाद बॅडमिंटन संघटनेचे अध्यक्ष आणि उद्योगपती व्ही . चामुंडेश्वरनाथ यांनी दिली . त्यातून तिने ह्युंदाई एलांत्रा कार खरेदी केली . या कंपनीचे सर्व्हिस सेंटर आगरताळा येथे आहे . उरलेली रक्कम ती प्रशिक्षणासाठी वापरणार आहे . देखभालीचा खर्च , सर्व्हिस सेंटर नसणे आणि रस्त्यांची दुरवस्था अशा कारणांमुळे दीपाने बीएमडब्ल्यू कार परत करायचे ठरविले होते . ‘बक्षीस परत करता येत नाही . त्यातही सचिन तेंडुलकरसारख्या दिग्गजाने कारची चावी प्रदान केली असेल तर , अशी भेट परत करण्याचा विचार मी स्वप्नातही करू शकणार नाही . यावरून वाद होऊ नये , ’ असे ती म्हणाली होती .


श्रीलंकेविरुद्ध ३ कसोटी सामन्यांच्या मालिकेसाठी भारतीय संघाची आज निवड करण्यात आली . वेस्ट इंडिजविरुद्ध विश्रांती दिलेल्या रोहित शर्माने कसोटी संघात पुनरागमन केलं आहे . विराट कोहलीच्या नेतृत्वाखाली भारताचा कसोटी संघ श्रीलंकेत ३ कसोटी सामन्यांची मालिका खेळणार आहे . दुखापतग्रस्त लोकेश राहुल आणि मुरली विजय यांची संघात निवड करण्यात आली असल्यामुळे भारताचा सलामीच्या जोडीचा प्रश्न सुटलेला आहे . याव्यतिरीक्त संघाच्या उपकर्णधारपदी मुंबईकर अजिंक्य रहाणेची निवड करण्यात आलेली आहे . गोलंदाजीत मोहम्मद शमी , भुवनेश्वर कुमार , उमेश यादव आणि इशांत शर्मा यांची निवड करण्यात आली आहे . फिरकीपटूंमघ्ये रविचंद्रन आश्विन , रविंद्र जाडेजा आणि कुलदीप यादव तर अष्टपैलु खेळाडूंच्या यादीत हार्दीक पांड्याचा समावेश करण्यात आला आहे . ३ कसोटी सामन्यांसाठी भारताचा संघ – विराट कोहली ( कर्णधार ) , मुरली विजय , के . एल . राहुल , चेतेश्वर पुजारा , अजिंक्य रहाणे ( उपकर्णधार ) , रोहीत शर्मा , रविचंद्रन आश्विन , वृद्धिमान सहा ( यष्टीरक्षक ) , इशांत शर्मा , उमेश यादव , हार्दीक पांड्या , भुवनेश्वर कुमार , मोहम्मद शमी , कुलदीप यादव , अभिनव मुकुंद या दौऱ्यात भारताचा श्रीलंकेविरुद्ध पहिला कसोटी सामना २६ ते ३० जुलै दरम्यान गॅलेच्या मैदानावर खेळवण्यात येणार आहे . तर दुसरा कसोटी सामना ३ ते ७ ऑगस्ट कोलंबोत आणि अखेरचा कसोटी सामना १२ ते १६ ऑगस्ट पल्लकेले मध्ये खेळवला जाणार आहे .


बॉलिवूड अभिनेता सलमान खानच्या वांद्रे येथील गॅलेक्सी अपार्टमेण्टमध्ये शनिवारी रात्री एक व्यक्ती घुसला होता . त्यानंतर अवघ्या काही वेळातच त्याच्या अपार्टमेण्टमध्ये खळबळ उडालेली . त्यानंतर पोलिसांनाही बोलवण्यात आले . मात्र , काही वेळानंतरच त्या व्यक्तीची सुटका करण्यात आली . पोलिसांनी दिलेल्या माहितीनुसार , गॅलेक्सी अपार्टमेण्टमध्ये घुसलेल्या व्यक्तीचे नाव मोहम्मद शिराजुद्दीन असून तो २५ वर्षांचा आहे . गेटवरील सुरक्षारक्षक काही वेळासाठी त्यांच्या जागेवरून दुसरीकडे गेले होते . हीच संधी साधत मोहम्मदने सलमानच्या अपार्टमेण्टमध्ये शिरकाव केला . आश्चर्याची गोष्ट म्हणजे तो व्यक्ती अपार्टमेण्टमधील टॉयलेटचा वापर करताना आढळला . त्यानंतर तेथे असलेल्या लोकांच्या ही गोष्ट लक्षात येताच त्यांनी सुरक्षारक्षकाला याची माहिती दिली आणि लगेचच पोलिसांना बोलावण्यात आले . पोलिसांनी त्याची चौकशी केल्यानंतर कळलं की मोहम्मदची मानसिक स्थिती ठीक नाहीये . त्यामुळे त्याच्या विरोधात कोणतीही तक्रार दाखल न करता त्याला सोडण्यात आले . वाचा : सलमानच्या हस्ते सार्वजनिक शौचालयाचे उदघाटन मोहम्मदला कोणत्याही व्यक्तीला दुखापत करायची नव्हती . तसेच , तो अपार्टमेण्टमध्ये जरी घुसला असला तरी त्याने सलमानच्या घरात जाण्याचा अजिबात प्रयत्न केला नाही . याचा अर्थ तो चोरीच्या उद्देशाने आला नव्हता हेही सिद्ध झाले . वाचा : शाहरूखच्या मुलावर होणार शस्त्रक्रिया दरम्यान , सलमान सध्या त्याच्या आगामी ‘ट्युबलाइट’ चित्रपटाची जोरदार प्रसिद्धी करत आहे . त्याच्या बिइंग ह्युमन वेबसाईटद्वारे ई सायकलचे काही दिवसांपूर्वीच अनावरण करण्यात आले .


तुम्हाला क्वीन चित्रपट आठवतोय ? आपलं लग्न मोडल्यानंतर ती एकटीच ट्रीपला जाते . आणि आपल्या ट्रीपचा आनंदही घेते . अशाचप्रकारे विविध कारणांनी महिलांमध्ये एकट्याने प्रवास करण्याचा ट्रेंड मागील काही दिवसांपासून वाढलेला दिसतो . कधी घरगुती कामानिमित्त , कधी ऑफिसच्या मिटिंगसाठी तर कधी फिरण्यासाठी या महिला बिनधास्तपणे परगावी अगदी परदेशीही जायला लागल्या . पण एकट्याने प्रवासाला जाताना महिलांनी काही गोष्टींची विशेष काळजी घ्यायला हवी . महिला स्वतंत्र झाल्या , स्वतःच्या पायावर उभ्या राहिल्या , त्यांनी स्वतःचे असे वेगळे विश्व निर्माण केले . मात्र त्यांच्या सुरक्षेचा प्रश्न आजही कायम आहे . त्यामुळे प्रवासादरम्यान महिलांनी विशेष काळजी घ्यायला हवी . कोणत्या गोष्टींकडे लक्ष द्यायला हवे पाहूया… १ . तुम्ही एकट्याने प्रवास करत असाल तर तुमचे राहण्याचे ठिकाण आधीपासून योग्यपद्धतीने बुक करुन ठेवा . या हॉटेलचे फोटो आणि इतर गोष्टींची पूर्णपणे माहिती करुन घ्या . होम स्टे असेल तर त्यांच्याशीही आधीपासून संपर्कात राहा . २ . प्रवासादरम्यान लोकांना भेटा , त्यांच्याशी ओळखीही करा पण तुमच्या राहण्याच्या ठिकाणाविषयी अनोळखी लोकांना सांगणे टाळाच . ३ . तुमच्या प्रवासाशी निगडीत असणारी कागदपत्रे योग्य पद्धतीने , सुरक्षित ठिकाणी ठेवा . पासपोर्ट , तिकिटे यांसारख्या महत्त्वाच्या कागदपत्रांचे फोटो तुमच्या फोनमध्ये आणि मेलवर सेव्ह करा . जेणेकरुन तुमची बॅग हरवलीच तर तुमच्याकडे प्रवासासाठी आवश्यक कागदपत्रे असतील . ४ . ज्याठिकाणी कामासाठी किंवा फिरण्यासाठी जाल त्याठिकाणी तुम्ही एकट्या आल्या आहात असे समोरच्याला समजणार नाही असे वागा . यासाठी वेगळ्या पद्धतीने आत्मविश्वासाने वागण्याची आवश्यकता आहे . हा आत्मविश्वास बाळगा . ५ . सुरक्षेच्यादृष्टीने आवश्यक ती साधने तुमच्याकडे असणे गरजेचे आहे . त्यादृष्टीने स्प्रे , सेफ्टी अलार्म , एखादा लहान चाकू सोबत ठेवा . काही अडचण आल्यास तात्काळ वापरण्यासाठी याचा उपयोग होतो . ६ . तुम्ही प्रवासासाठी नेलेले पैसे एकाच ठिकाणी ठेऊ नका . ३ ते ४ वेगवेगळ्या ठिकाणी विभागून ठेवा . तसेच सामान्य जागांपेक्षा वेगळ्या जागांवर पैसे ठेवा . याशिवाय आवश्यक असतील तेवढीच रोख रक्कम सोबत ठेवा . ७ . ज्याठिकाणी जाल त्याठिकाणाला शोभेल असेच कपडे घाला . जेणेकरुन तुमच्याकडे वेगळ्या नजरेने पाहिले जाणार नाही . ८ . तुम्ही ज्याठिकाणी जात आहात त्याठिकाणची जास्तीत जास्त माहिती करुन घेण्याचा प्रयत्न करा . भौगोलिक , सामाजिक , आर्थिक , सांस्कृतिक परिस्थितीविषयी शक्य तितके जाणून घ्या . त्यामुळे तुमच्या ज्ञानात निश्चितच भर पडेल .


भारतीय रेल्वेने ऑनलाइन तिकीट बुकींगची सुविधा उपलब्ध करुन देऊन प्रवाशांचे काम सोपे केले आहे . तुम्ही जर ऑनलाईन तिकीट बुक करत असाल तर तुमच्यासाठी ही बातमी नक्कीच महत्त्वाची आहे . IRCTC सातत्याने आपल्या ग्राहकांना एकाहून एक उत्तम सुविधा देण्याचा प्रयत्न करत असते . रेल्वेने तिकीट बुकींगच्या नियमांमध्ये काही बदल केले आहेत . यामुळे प्रवाशांचे काम आणखी सोपे होणार आहे . सध्या प्रवाशांना आपल्या ऑनलाईन अकाऊंटचा वापर करुन महिन्याला ६ वेळा ऑनलाईन तिकीटे काढता येतात . मात्र आता IRCTC ने ही मर्यादा वाढवली आहे . आता काही युजर्स महिन्याला १२ वेळा तिकीट बुक करता येणार आहे . मात्र यासाठी एक अट ठेवण्यात आली आहे . ती म्हणजे जर तुम्हाला १२ तिकीटे काढण्याची मुभा हवी असेल तर प्रवाशांना आपले आधार कार्ड IRCTC अकाऊंटशी लिंक करावे लागणार आहे . याशिवाय आणखी एक बदल करण्यात आला आहे . प्रवाशांना आपली माहिती भरण्यासाठी आता केवळ २५ सेकंद मिळणार आहेत . याआधी हा कालावधी जास्त असल्याने प्रवासी शांतपणे माहिती भरु शकत होते . पण आता अतिशय कमी वेळात ही माहिती भरावी लागणार आहे . आता आधार कार्ड कसे लिंक करायचे असा प्रश्न तुम्हाला नक्कीच पडला असेल तर त्यासाठी खाली महत्त्वपूर्ण टप्पे देण्यात आले आहेत . १ . IRCTC ला आपला आधार क्रमांक लिंक करण्यासाठी युजरला IRCTC अकाऊंटमध्ये जावे लागेल . २ . माय प्रोफाईलमध्ये जाऊन अपडेट आधार या पर्यायावर क्लिक करावे लागेल . ३ . त्यानंतर आधार कार्डला लिंक असलेल्या मोबाईल क्रमांकावर एक ओटीपी येईल . हा ओटीपी IRCTC वर टाकावा लागेल . ४ . अशा पद्धतीने तुमचा आधार क्रमांक IRCTC अकाऊंटशी लिंक होईल . यानंतर तुम्ही एका महिन्यात १२ तिकीट बुक करु शकणार आहात .


घराणेशाहीचा वाद चित्रपटसृष्टीचा पाठलाग काही केल्या सोडत नाहीये . त्यातच घराणेशाहीचा झेंडा मिरवणाऱ्यांमध्ये करणचाच पुढाकार असून तो ‘मुव्ही माफिया’ आहे अशी नवी ओळख देऊ करणाऱ्या कंगनाने त्याच्याविरोधातच वक्तव्य करण्याचा निर्धार केला आहे . काही महिन्यांपूर्वी कॉफी विथ करण या कार्यक्रमात गेलेल्या कंगणाने करणवर घराणेशाहीच्या मुद्द्यावरुन त्याच्यावर टीका केली होती . त्यावरच स्पष्टीकरण देत करणने ‘इन डिफेन्स ऑफ माय नेपोटिझम’ , हा ब्लॉगही लिहिला होता . पण , त्याचा हा ब्लॉग निव्वळ लोकांचं ब्रेनवॉश करण्यासाठी लिहिला होता असं म्हणत कंगानाने पुन्हा एकदा त्याला निशाणा केलं आहे . ‘अनुपम खेर्स पिपल’ या कार्यक्रमात ज्येष्ठ अभिनेते अनुपम खेर यांच्यासोबत संवाद साधताना कंगना म्हणाली , ‘त्या वादानुळे मला काहीच फरक पडला नाही . सध्याच्या घडीला मी माझ्या आयुष्यात सुखी आहे . आता तर , मी स्वतःची निर्मिती संस्थाही सुरु केलीये . माझा आतापर्यंतचा प्रवास मला इतरांपर्यंत पोहोचवायचा आहे आणि माझ्यामते त्यात वावगं काय ? ज्यावेळी करणने घराणेशाहीसंदर्भात तो ब्लॉग लिहिला होता ते सर्व त्याने लोकांचं ब्रेनवॉश करण्यासाठीच केलं होतं . ’ या कार्यक्रमात तिने उघडपणे स्टार किड्सबद्दलचं तिलं मत मांडलं . ‘या स्टार किड्सना तर ठाऊकही नसेल की स्वतःचा प्रेक्षकवर्ग , इतकच काय तर तुमच्यावर टीका करणारी लोकं मिळवण्यासाठीसुद्धा जवळपास १० वर्ष लागतात . या स्टार किड्सना त्यांचे प्रेक्षक निर्माण करण्याची काही गरजच नाहीये . किंबहुना त्यांना वेगळं असल्याची झळ कधी लागलीच नाहीये . अर्थात यात त्यांचा काहीच दोष नाही’ , असं म्हणत घराणेशाहीच्या मुद्द्यावर क्वीन कंगनाने तिचं ठाम मत मांडलं . ‘मला टिकाकारही १० वर्षांच्या प्रयत्नांनंतर भेटले . त्याआधी कोण , कुठली कंगना याच्याशी कोणाला काहीच फरक पडत नव्हता’ , असं म्हणत कंगनाने थेट शब्दांमध्ये तिची भूमिका स्पष्ट केली . बॉलिवूडची ही अभिनेत्री सध्या तिच्या कारकिर्दीत बरंच यश मिळवत आहे . कोणाच्याही वरदहस्ताशिवाय तिने चित्रपटसृष्टीत स्वतःचं स्थान मिळवण्यात यश मिळवलं आहे .


केरळ ब्लास्टर आणि अॅटलेटिको डी कोलकाता आज समोरासमोर ‘केरळा ब्लास्टरच्या घरी आपले स्वागत’ . . कोची आंतरराष्ट्रीय विमानतळाबाहेर पडताच आपल्या डोळ्यांना दिसणारे हे पहिले वाक्य . कोची येथील जवाहरलाल नेहरू स्टेडियमपर्यंत जाणाऱ्या रस्त्यावर विशिष्ट अंतरावर असे बरेचसे फलक दिसतात . केरळ या फुटबॉलवेडय़ा राज्यात इंडियन सुपर लीगच्या ( आयएसएल ) प्रत्येक सामन्याला ५० ते ६० हजार प्रेक्षकांची उपस्थिती होती . प्रेक्षकांच्या प्रेमातून मिळालेल्या ऊर्जेमुळे केरळा ब्लास्टरने आयएसएलच्या अंतिम फेरीत प्रवेश केला आणि हीच शक्ती त्यांना माजी विजेत्या अॅटलेटिको डी कोलकाताला नमवण्याची ताकद देत आहे . रविवारी जवाहरलाल नेहरू स्टेडियमवर होणाऱ्या तिसऱ्या हंगामाच्या अंतिम लढतीत दोन्ही क्लब इतिहास नोंदवण्यासाठी एकमेकांसमोर उभे ठाकणार आहेत . कोलकाताला दुसऱ्या जेतेपदाची आस असली तरी केरळ पहिल्यांदा विजयी चषक उंचावून प्रेक्षकांचे ऋण फेडण्यासाठी सज्ज आहे . आयएसएलच्या पहिल्या हंगामात कोलकाता आणि केरळ यांच्यात जेतेपदाची लढत झाली होती आणि त्यात कोलकाताने बाजी मारून पहिल्या जेतेपदाचा मान पटकावला होता . त्या पराभवाची परतफेड करण्याची संधी केरळला मिळाली आहे . घरच्या मैदानावरील केरळने सलग सहा सामन्यांत अपराजित राहण्याचा पराक्रम केला आहे . पण याच मैदानावर साखळी फेरीच्या पहिल्या लढतीत कोलकाताने यजमानांना नमवण्याची किमया केली आहे . त्यामुळे या सामन्याचे पारडे दोलायमान आहे . अंतिम सामन्यात सर्वोत्तम खेळ करणाऱ्या संघाच्या बाजूने जेतेपदाचे पारडे झुकेल हे निश्चित . उपांत्य फेरीत केरळला विजयासाठी संघर्ष करावा लागला होता , तर कोलकाताने विजयी संघातील नऊ प्रमुख खेळाडूंना विश्रांती देत दुसऱ्या फळीतील खेळाडूंसह अंतिम फेरीत सहज प्रवेश केला . त्यामुळे पुरेशा विश्रांतीमुळे ताजेतवाने झालेले कोलकाताचे प्रमुख खेळाडू यजमानांसाठी डोकेदुखी ठरू शकतात . इयान ह्युम हा पूर्वाश्रमीचा केरळ संघाचा सदस्य असल्यामुळे मोठय़ा संख्येत त्याचा चाहता वर्ग आहे आणि कोलकाताच्या बाजूने तो उभा राहू शकतो . कोलकातानेही मागील आठ सामन्यांत एकही लढत गमावलेली नाही . त्यामुळे जेतेपद कोण जिंकणार , याची उत्सुकता सर्वाना लागली आहे . बचाव विरुद्ध आक्रमण केरळचा बचाव विरुद्ध कोलकाताचा आक्रमण , अशी लढत या लढतीत पाहायला मिळेल . अॅरोन , क्रेडीक हेंगबर्ट , रिनो अँटो , संदेश झिंगन या बचावपटूंनी प्रतिस्पर्धी संघाचे आक्रमण अचूकपणे थोपवून केरळला अंतिम फेरीत प्रवेश मिळवून देण्यात मोलाचा वाटा उचलला आहे . त्यांना गोलरक्षक संदीप नंदीनेही उल्लेखनीय साथ दिली आहे . दिल्ली डायनामोझ विरुद्ध पेनल्टी शूटआऊटमध्ये नंदीने अभेद्य भिंत उभी केली होती आणि त्याच जोरावर केरळने यजमानांना त्यांच्याच घरी लोळवले . दुसरीकडे कोलकाताची आक्रमणफळी ही स्पध्रेतील सर्वोत्तम आक्रमकांपैकी एक मानली जात आहे . हेल्डर पोस्टिगा , इयान हे माजी आंतरराष्ट्रीय आक्रमणपटू कोणतीही बचावफळी भेदण्यात सक्षम आहेत . मुंबई सिटी एफसीविरुद्धच्या उपांत्य फेरीच्या लढतीत ज्युआन बेलेन्कोसोला लाल कार्ड दाखवण्यात आल्याने तो अंतिम लढतीला मुकणार आहे . त्यामुळे केरळाला किंचितसा दिलासा मिळाला आहे . सी . के . विनिथ विरुद्ध इयान ह्युम बंगळुरू एफसी क्लबकडून खेळणाऱ्या आक्रमपणपटू सी . के . विनिथने आयएसएलमध्ये धडाक्यात सुरुवात करून केरळला जेतेपदाच्या उंबरठय़ावर आणले आहे . केरळकडून सर्वाधिक ५ गोल विनिथच्या नावावर असून अंतिम लढतीत त्याची आणि कोलकाताच्या ह्य़ुमची लढाई पाहण्यास सगळेच उत्सुक आहेत . पहिल्या सत्रात केरळकडून खेळणाऱ्या ह्य़ुमने दोन्ही हंगामात कोलकाताकडून सर्वोत्तम कामगिरी केली आहे . सर्वाधिक गोल करणाऱ्या खेळाडूंच्या यादीत ( ७ ) दुसऱ्या क्रमांकावर आहे . सौरभ विरुद्ध सचिन आंतरराष्ट्रीय क्रिकेट सामन्यांत खांद्याला खांदा लावून प्रतिस्पर्धी संघांची पळताभुई करून सोडणारे भारताचे दोन माजी क्रिकेटपटू या लढतीच्या निमित्ताने पुन्हा समोरासमोर आले आहेत . मात्र यंदा ते सोबत नसून एकमेकांविरुद्ध आले आहेत . सचिन तेंडुलकर हा केरळ ब्लास्टरचा , तर सौरभ गांगुली हा अॅटलेटिको डी कोलकाताचा सहमालक आहे आणि त्यामुळे अंतिम लढतीत ‘मास्टर’स्ट्रोक पाहायला मिळेल , की पुन्हा ‘दादा’गिरी चालेल , या चर्चाना उधाण आले आहे . कोचीतील वातावरण आमच्यासाठी पोषक आहे . घरचे प्रेक्षक अंतिम लढतीत १२व्या खेळाडूची भूमिका पार पाडतील . तरीही सर्वोत्तम खेळ करूनच जेतेपद पटकावण्याचा आमचा निर्धार आहे . – स्टीव्ह कोपेल , केरळ ब्लास्टरचे प्रशिक्षक केरळला त्यांच्या घरी नमवणे आव्हानात्मक असले तरी आमच्याकडे चांगल्या खेळाडूंची फळी आहे . त्यामुळे कुठे खेळतो , याचा विचार करत नाही . – जोस मोलिना , अॅटलेटिको डी कोलकाताचे प्रशिक्षक सामन्याची वेळ : सायंकाळी ७ वाजल्यापासून . थेट प्रक्षेपण : स्टार स्पोर्ट्स .


धूम्रपानास ई - सिगारेट्स पर्याय दिला जात असला तरी त्यामुळे तोंडात संसर्ग , हिरडय़ांना सूज व कर्करोग हे धोके असतात . असे नवीन संशोधनात म्हटले आहे . संशोधकांच्या मते जिंजिव्हल एपिथेलियम पेशी जेव्हा ई - सिगारेटच्या वाफेस सामोऱ्या जातात तेव्हा त्यांचे आरोग्य बिघडते , असे प्रयोगशाळेत सिद्ध झाले आहे . तोंडातील एपिथेलियम हे सूक्ष्म जिवाणू संरक्षणातील पहिली फळी असतात . तोंडात बरेच जिवाणू असतात त्यांच्यापासून ते संरक्षण करतात . एपिथेलियम पेशी एका छोटय़ा कक्षात ठेवून त्यांना ई - सिगारेटची वाफ दिली असता त्यात दोष निर्माण झाले . इलेक्ट्रॉनिक सिगारेटची वाफ पाच सेकंद दोन वेळा घेतली व दिवसातून पंधरा मिनिटे घेतली तरी हा परिणाम होतो . सूक्ष्मदर्शकाखाली बघितले असता या पेशी त्या वाफेमुळे मरण्याचे प्रमाण जास्त असते . एकदा वाफ घेतल्याने त्यांच्या मृत्यूचे प्रमण १८ टक्के , दोनदा घेतल्याने ४० टक्के तर तीनदा घेतल्याने ५३ टक्के वाढते . ई - सिगारेट म्हणजे नुसती पाण्याची वाफ नसते , असे संशोधक रोबिया यांनी म्हटले आहे . त्यात टार नसले तरी त्यामुळे तोंडातील व श्वसनमार्गातील उती मरतात . कारण ई - सिगारेटमध्ये व्हेजिटेबल ग्लिसरिन , प्रापलिन ग्लायकॉल व निकोटिन अॅरोम यांचा समावेश असतो . ते तापल्याने हा परिणाम होतो . संरक्षक फळीतील पेशी मरण पावल्याने संसर्ग होऊन तोंडात सूज येते , हिरडीचे विकार होतात व कर्करोगही जडतो , असे वैज्ञानिकांचे म्हणणे आहे . सेल्युलर फिजिओलॉजी या नियतकालिकात हे संशोधन प्रसिद्ध झाले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


आपलं कितीही वय झालं तरी आपण तरुण दिसावं असं प्रत्येकालाच वाटतं . यातही महिलांना आपलं वाढतं वय लपविण्यासाठी अनेक गोष्टी कराव्या लागतात . मग डाय लावणे , वारंवार फिशिअल करणे , नवनवीन हेअरस्टाईलचा आधार घेणे असे प्रकार केले जातात . मात्र काही साध्या टिप्स अवलंबल्या तर तुम्ही तरुण दिसणे अगदी सोपे आहे . मात्र यासाठी दागिने , कपडे कोणते आणि कसे वापरावेत याबाबत योग्य ती माहिती असणे गरजेचे आहे . पाहूयात काय आहेत हे उपाय… १ . मान लहान असल्यास तुमची मान लहान असेल तर तुम्ही केस वाढवायला हवेत . केस जितके लांब तितके चांगले दिसतात . हे केस जास्तीत जास्त वर बांधले तर चांगले दिसते . यामुळे तुमच्या मानेचा आकार लांब आणि छान दिसेल . २ . चांगला गॉगल वापरा गॉगल हा तुमचे व्यक्तिमत्त्व खुलविण्यासाठी एक उत्तम उपाय असू शकतो . चेहरा खुलून येण्यासाठी वेगवेगळ्या आकाराचे गॉगल तुम्हाला चांगला लूक देऊ शकतात . तुमचा चेहरा मोठा असेल तर तुम्हाला चौकोनी आकाराचा गॉगल चांगला दिसेल . ३ . बारीक दिसायचंय ? आपलं वयं आहे त्यापेक्षा कमी दिसावं यासाठी नेमकं काय करावं हे अनेकदा आपल्याला कळत नाही . यामध्ये कपड्यांच्या निवडीचा भाग मोठा असतो . तुम्ही डार्क रंगाचा कोणताही वनपीस घातला तर तुमचे वय नक्की कमी दिसू शकेल . यामध्येही नेव्ही ब्लू , ब्लॅक , रेड हे कलर घातल्यास जास्त चांगले . ४ . दागिन्यांची निवड तुम्हाला यंग दिसायचे असल्यास दागिन्यांची निवड करतानाही तुम्ही भान ठेवणे गरजेचे आहे . यामध्ये पारंपरिक दागिन्यांपेक्षा थोडे ट्रेंडी दागिने वापरल्यास जास्त चांगले दिसेल . यामध्येही मोठ्या आकाराच्या दागिन्यांपेक्षा थोडे नाजूक दागिने घातल्यास तुमचे वय आहे त्यापेक्षा नक्कीच कमी वाटेल . त्यामुळे गळ्यातील माळ , कानातले , ब्रेसलेट यांची निवड करताना योग्य ती काळजी घ्यावी . ५ . हेअरस्टाईल कोणतीतरी जुनाट हेअरस्टाईल केलीत तर तुम्ही वयस्कर दिसू शकता . केस तुम्हाला हवे तसे बांधले तरी ठिक आहे पण मध्यभागी भांग पाडलात तर वय जास्त दिसण्याची शक्यता असते . त्यामुळे बाजूला भांग पाडावा . यामध्ये केस बांधले , मोकळे सोडले तरीही चांगले दिसतात . त्यामुळे हेअरस्टाईल करताना ही काळजी घेतलेली केव्हाही चांगली .


अभिनेते आणि अभिनेत्रींना पाहण्याची त्यांच्यासोबत फोटो काढण्याची क्रेझ आपल्याकडे मोठ्या प्रमाणात आहे . रसिकांकडून मिळणारी ही पसंती काहीशी सुखावणारी असली तरीही या गर्दीला पाहून काहीवेळा हे सेलिब्रिटीही घाबरुन जातात . छोट्या पडद्यावरील प्रसिद्धी अभिनेचीही नुकतीच अशी अवस्था झालेली पाहायला मिळाली . तिचा एक व्हिडियो सोशल मीडियावर व्हायरल झाला आहे . त्यामध्ये चाहत्यांनी फोटो काढण्यासाठी किंवा तिला शेकहॅंड करण्यासाठी तिच्या जवळ येण्याचा प्रयत्न केला असता ती अक्षरशः घाबरुन गेल्याचे दिसत आहे . चाहत्यांनी तिला पार घेरले आणि यातून बाहेर कसे पडायचे असा प्रश्न तिच्यासमोर निर्माण झाला . मग तिच्यासोबत असलेली तिची मैत्रीण ईशा गुप्ता हिने तिला या गर्दीतून मार्ग काढण्यास मदत केल्याचे व्हिडियोमध्ये दिसत आहे . मग गाडीजवळ आल्यावर तिच्या एका मित्राने तिला चाहत्यांमधून बाजूला काढण्यास मदत केली . सुरक्षारक्षक नसल्याने मौनीची ही अवस्था झाल्याचे पहायला मिळाले . छोट्या पडद्यावरील अभिनेत्री असूनही बॉलिवूडच्या तारकांप्रमाणे गर्दी खेचणाऱ्या मौनीची प्रसिद्धी यानिमित्ताने समोर आली . मौनीचा स्टाईलिश अंदाज , तिची फॅशनची समज आणि तिचा अभिनय सगळेच हटके असल्याने चाहत्यांमध्ये तिची क्रेझ वाढते आहे . तसेच गोल्ड या नुकत्याच आलेल्या चित्रपटामुळे तिची लोकप्रियता आणखीनच वाढली आहे . अक्षयकुमारच्या पत्नीची भूमिका तिने अतिशय उत्तम साकारल्याने चाहते तिच्यावर खुश आहेत . गोल्डमधून तिने मोठ्या पडद्यावर पदार्पण केले असले तरीही त्याआधी तिने ४ चित्रपट साईन केले आहेत .


अँडोराविरुद्ध ४ गोल्सचा सपाटा ; पोर्तुगालचा ६ - ० असा दणदणीत विजय ख्रिस्तियानो रोनाल्डोने आपले आंतरराष्ट्रीय पुनरागमन दणक्यात साजरे करताना केलेल्या चार गोल्सच्या जोरावर पोर्तुगालने फुटबॉल विश्वचषक पात्रता स्पध्रेत शनिवारी अँडोराचा ६ - ० असा धुव्वा उडविला . युरो २०१६ स्पध्रेच्या अंतिम सामन्यात झालेल्या दुखापतीनंतर प्रथमच राष्ट्रीय कर्तव्यावर परतलेल्या रोनाल्डोने अवघ्या ७३ सेकंदांत आपली मक्तेदारी सिद्ध केली . पोर्तुगालच्या या प्रमुख खेळाडूने ७३व्या सेकंदात रिकाडरे क्युरेस्माच्या गोलवर अप्रतिम व्हॉलीद्वारे गोल करून पोर्तुगालला १ - ० अशी आघाडी मिळवून दिली . चौथ्या मिनिटाला रोनाल्डोने सहा यार्डावरून गोलजाळीच्या दिशेने हेडरद्वारे टोलवलेला चेंडू गोलरक्षक जोसेफ गोमेजला अडवण्यात अपयश आले . अवघ्या चार मिनिटांत पोर्तुगालने २ - ० अशी आघाडी घेत अँडोराचा बचाव खिळखिळा केला . ४४व्या मिनिटाला जोआओ कँसेलोने पोर्तुगालच्या खात्यात भर टाकली . त्यानंतर दुसऱ्या सत्रात रोनाल्डोने ( ४७ व ६८ मि . ) गोल करून पोर्तुगालला ५ - ० असे आघाडीवर आणले . ८६ मिनिटाला अँड्रे सिल्व्हाच्या गोलसह पोर्तुगालने ‘ब’ गटात ६ - ० असा दणदणीत विजय साजरा केला . ऋत्विका , सिरिल अंतिम फेरित व्लाडिव्होस्टोक : भारताच्या ऋत्विका शिवानी आणि सिरिल वर्मा यांनी रशियन खुल्या ग्रा . प्रि . बॅडमिंटन स्पध्रेत अनुक्रमे महिला व पुरुष एकेरी गटाच्या अंतिम फेरीत प्रवेश केला . मिश्र दुहेरीत एन . सिक्की रेड्डी व प्रणव जेरी चोप्रा यांनीही अंतिम फेरी गाठली . चौथ्या मानांकित ऋत्विकाने स्थानिक खेळाडू व दुसऱ्या मानांकित क्सेनिया पॉलिकार्पोव्हावर २२ - २० , २१ - १३ असा अवघ्या ३० मिनिटांत विजय मिळवला . दक्षिण आशियाई स्पध्रेत सुवर्णपदक जिंकणाऱ्या १८ वर्षीय ऋत्विकासमोर जेतेपदासाठी रशियाच्या एव्हगेनिया कोसेत्सकायाचे आव्हान आहे . कोसेत्सकायाने अव्वल मानांकित नटालिया पेर्मिनोव्हावर १९ - २१ , २१ - १६ , २१ - ८ असा विजय मिळवला . पुरुष एकेरीत सिरिलने रशियाच्याच अॅनाटोलिय यात्र्सेव्हवर ३२ मिनिटांत २४ - २२ , २१ - १६ असा विजय मिळवला . मिश्र दुहेरीत सिक्की व प्रणवने स्थानिक खेळाडू यात्र्सेव्ह आणि कोसेत्सकाया या जोडीचा २१ - ११ , २१ - १७ असा पराभव केला . गोव्याचा सलग दुसरा पराभव मडगाव : जॉनथन लुक्काच्या पासवर अगदी अखेरच्या क्षणाला मोमार न्दोयेने ( ९० मि . ) केलेल्या अप्रतिम गोलच्या जोरावर पुणे सिटी एफसीने इंडियन सुपर लीग फुटबॉल स्पध्रेत यजमान एफसी गोवा क्लबचा २ - १ असा पराभव केला . ब्राझीलचे दिग्गज फुटबॉलपटू झिको यांच्या मार्गदर्शनाखाली खेळणाऱ्या गोवाचा हा आयएसएलच्या तिसऱ्या मोसमातील हा सलग दुसरा पराभव आहे . येथील जवाहरलाल नेहरू स्टेडियमवर शनिवारी झालेल्या सामन्यात २५व्या मिनिटाला अराटा इझुमीने पुण्याला १ - ० अशी आघाडी मिळवून दिली .


पायाभूत सुविधांच्या कमतरतेमुळे ऑलिंपिकच्या तयारीवर काय परिणाम होते हे जाणून असलेले माजी ऑलिंपियन पदक विजेते नेमबाज आणि सध्याचे क्रीडा मंत्री राज्यवर्धन राठोड यांनी " टोकियो 2020 ' ऑलिंपिकच्या तयारीसाठी सरकार शक्य तेवढे प्रयत्न करेल . कसलीही कसर ठेवणार नाही , ' असा विश्वास भारतीय खेळाडूंना दिला . आपली भूमिका स्पष्ट करताना राठोड म्हणाले , " " टोकियो ऑलिंपिकसाठी आता अवघे दीड वर्ष बाकी राहिले आहे . आम्ही खेळाडूंच्या केवळ प्रशिक्षणावर नजत ठेवणार नाही , तर जर एखादा खेळाडू जखमी झाल्यास त्याचे झटपट पुनर्वसन कसे करता येईल यावरदेखील भर देणार आहोत . ' ' ऑलिंपिकमधील संभाव्या पदक विजेते शोधून त्यांना साह्य करण्यासाठी 2014 पासून " टॉप्स ' ची योजना राबविली जात आहे . राठोड यांनी या योजनेचे समर्थन केले . ते म्हणाले , " " या योजनेअंतर्गत खेळाडूंना चांगली मदत मिळत आहे . मुख्य म्हणजे या योजनेतून केवळ आर्थिक साह्य हा हेतू नसून आम्ही त्यांच्या खेळात कशी सुधारणा घडवून आणता येईल , यासाठी विशेष संशोधन करतो . तुल्यबळ प्रतिस्पर्धींची नावे शोधून त्यांच्याविरुद्ध कसे खेळता येईल याविषयी त्यांना मार्गदर्शन करत आहोत . अशा गोष्टींमुळे खेळाडूंमध्ये एक प्रकारचा आत्मविश्वास वाढत आहे आणि त्याचा नक्कीच फायदा होईल . ' ' राठोड यांनी या वेळी भारतीय खेळाडूंच्या राष्ट्रकुल स्पर्धेतील कामगिरीचे कौतुक केले . ते म्हणाले , " " राष्ट्रकुल स्पर्धेतील कामगिरीने भारतीय खेळाडूंना आपणही आंतरराष्ट्रीय स्तरावर पदक मिळवू शकतो हे समजले . त्यांचा स्वतःवरील विश्वास वाढतो आहे . हा विश्वास कसा वाढीस लागेल हे पहायाचे काम आमचे आहे . त्यासाठी सरकारबरोबर , प्रशिक्षक आणि स्वतः खेळाडू प्रयत्न करत आहेत . विशेष म्हणजे भारतात आता खेळासाठी पोषक असे पर्यावरण तयार होऊ लागले आहे . ' ' " टॉप्स ' नियोजनाची कसोटी " टॉप्स ' ही आमची बहुउद्देशीय योजना आहे . यातील खेळाडूंची निवड करण्यासाठी अधिकाअधिक व्यावसायिक दृष्टिकोन असणाऱ्या व्यक्तींची निवड आम्ही केली आहे . खेळाडूंची निवड करण्यापासून ते त्यांचा जागतिक दर्जा सिद्ध करण्यापर्यंतच्या प्रत्येक प्रयत्नांत आम्हाला व्यावसायिकता आणायची आहे . टोकियोसाठी आम्ही खेळाडूंची निवड केली आहे . त्यांच्या यशावर आमच्या " टॉप्स ' चे फलित अवलंबून असल्याने आमच्या नियोजनाचीदेखील कसोटी लागणार आहे , असेही मत राठोड यांनी मांडले .


मुंबई : हिंदी चित्रपट सृष्टीचे प्रसिद्ध छायाचित्रकार अविनाश गोवारीकर यांनी आपल्या सोशल मिडियावर एक फोटो पोस्ट केला आहे ज्यात तेजस्विनी पंडित , संजय नार्वेकर , उमेश कामत , आणि सिद्धार्थ जाधव हे मराठीतले ४ मोठे कलाकार दिसत आहेत . ५ जानेवारी २०१८ ला प्रदर्शित होणाऱ्या ‘ये रे ये रे पैसा’ च्या पोस्टरसाठी च फोटोशूट खुद्द अविनाश गोवारीकर यांनी केलंय . दंगल , जुडवा २ , मुबारका , बद्रीनाथ कि दुल्हनिया अशा एक ना अनेक बॉलीवूड चित्रपटांची पोस्टर्स गोवावारीकर यांनी केली आहेत . अमिताभ बच्चन , शाहरुख खान , सलमान खान , आमीर खान असे मोठे कलाकार असोत किंवा वरून धवन , आलिया भट्ट सारखे सध्याचे तरुण कलाकार असोत , प्रत्येकालाच अविनाश गोवारीकर यांनी आपल्या कॅमेरातून उत्तम टिपले आहे . त्यांच्यासोबत काम करणे प्रत्येक कलाकाराच्या आयुष्यातला फार उत्सुकतेचा आणि महत्त्वाचा क्षण असतो ! आणि आता ह्याच नावाजलेल्या फोटोग्राफरने संजय जाधव दिग्दर्शित ‘ये रे ये रे पैसा’ ह्या चित्रपटाचे फोटोशूट केले आहे . चित्रपटाच्या पोस्टरसाठी गोवारीकरांनी अनेक संकल्पना अमलात आणल्या . दिग्दर्शक संजय जाधव यांच्या अफलातून कल्पनेतून खूपच वेगळ्या प्रकारे हे फोटोशूट झाले आहे . अविनाश गोवारीकारांसोबत काम करण्याचा अनुभव चित्रपटाच्या कलाकारांसाठी नक्कीच खूप रंजक होता . गोवारीकरांनी पोस्ट केलेल्या फोटोतून हा उत्साह आपल्याला नक्कीच जाणवतो . तेजस्विनी पंडित , संजय नार्वेकर , उमेश कामत , आणि सिद्धार्थ जाधव अशी चित्रपटाची स्टारकास्ट तर तगडी आहेच . परंतू आता चित्रपटाचे पोस्टरही तगडे होईल यात काहीच शंका नाही !


अक्षय कर्णेवारचे पाच बळी ; विदर्भची बाद फेरीकडे वाटचाल रणजी करंडक क्रिकेट स्पर्धेतील विदर्भ विरुद्ध गुजरात लढत अखेर अनिर्णीत ठरली . शेवटच्या दिवशी दुसऱ्या डावात फलंदाजीला आलेल्या गुजरातने ६ बाद २१४ धावा केल्या . अक्षय कर्णेवारने तब्बल पाच गडी बाद केले . विदर्भाला तीन तर गुजरातला एका गुणावर समाधान मानावे लागले . मात्र , विदर्भाने बाद फेरीकडे आगेकूच केली असून आव्हान कायम ठेवण्यात यश मिळवले आहे . विदर्भाचा पुढील सामना बलाढय़ मुंबईसोबत ३० डिसेंबरपासून रंगणार आहे . विदर्भाला बाद फेरी गाठण्यासाठी गुजरातसोबतची लढत जिंकणे आवश्यक होते . ‘अ’ गटात चौथ्या स्थानावर असलेल्या विदर्भाचे एकूण गुण १८ झाले आहे . बाद फेरीत प्रवेश निश्चित करण्याच्या दृष्टीने पुढील दोन्ही लढती विदर्भासाठी महत्त्वाच्या आहेत . यामध्ये बलाढय़ मुंबई आणि सौराष्ट्र संघाविरुद्ध लढत असल्याने ते जिंकण्यासाठी विदर्भासमोर मोठे आव्हान असणार आहे . विदर्भाने पहिल्या डावात ४८५ धावांपर्यंत मजल मारली आणि १६४ धावांची आघाडी घेतली . तिसऱ्या दिवसअखेर गुजरातने एक बाद २२ धावा केल्या होत्या . त्यामुळे अखेरच्या दिवशी १४२ धावांनी पिछाडीवर असलेल्या गुजरातला पराभूत करण्याची संधी विदर्भाला होती . अखेरच्या दिवशी ९ गडी बाद करण्याचे आव्हान समोर होते आणि सर्व भिस्त गोलंदाजांवर होती . मात्र , गुजरातच्या चिवट खेळीने सामना अनिर्णीत ठरला . कथन पटेलने गुजरातला ५० धावांचा पल्ला गाठून दिला ; परंतु तो २५ धावांवर बाद झाला . चोरटी धाव घेण्याच्या नादात मिराईला रजनीश गुरबानीने धावबाद केले . आपल्या अर्धशतकाकडे वाटचाल करत असताना जुनेजाला अक्षय कर्णेवारने पायचित केले . त्यानंतर आलेला ध्रुव रावललाही अक्षयने पायचित केले . करण पटेलने सावध फलंदाजी करत ४२ धावा केल्या मात्र , विदर्भासाठी डोकेदुखी ठरलेल्या करणला अक्षयने अखेर बाद केले . दिवसअखेर गुजरातने सहा बाद २१४ धावा केल्या आणि सामना अनिर्णीत ठरवला . संक्षिप्त धावफलक गुजरात ( पहिला डाव ) : १०८ . ५ षटकांत सर्वबाद ३२१ विदर्भ ( पहिला डाव ) : १४५ . ५ षटकांत सर्वबाद ४८५ भट ६४ , एम . जुनेजा ४२ ; अक्षय कर्णेवार ५ / ७३ ) . सामनावीर : वसिम जाफर ( विदर्भ ) निकाल : सामना अनिर्णित


क्रिकेटपटू युवराज सिंग आणि अभिनेत्री हेजल किचच्या ‘ग्रॅण्ड वेडींग’नंतर आता आणखी एक जोडी लग्नासाठी सज्ज झालीये . अभिनेत्री सागरिका घाटगे आणि माजी क्रिकेटर झहीर खान या वर्षाअखेरीस लग्नबंधनात अडकणार असल्याची माहिती मिळतेय . एप्रिल महिन्यातच दोघांचा साखरपुडा झाला . झहीरने सोशल मीडियावर साखरपुड्याची बातमी शेअर केली होती . आता दोघांच्या लग्नाबद्दलची काही माहिती समोर आली आहे . ‘लग्नासाठी मी खूप उत्सुक आहे . अद्याप तारीख ठरली नसली तरी या वर्षाअखेरीस आमचं लग्न होईल एवढंच मी सांगेन , ’ असे सागरिकाने सांगितले . झहीर आणि सागरिकाचं लग्न कसं होणार याची उत्सुकता अनेकांनाच आहे . मात्र अद्याप काहीच तयारी झालं नसल्याचं सागरिका म्हणते . ‘आम्ही लग्नासाठी शॉपिंगसुद्धा केलेली नाही . लग्नाचा हॉलही बुक झालेला नाही . लग्नाच्या तयारीचा विषय काढला की आता फार वेळ उरलेला नाही हेच आमच्या लक्षात येऊन ताण येतो . कमी वेळात सगळी तयारी कशी करायची याचा विचार आम्ही करत आहोत , ’ असं तिने पुढे सांगितलं . साखरपुड्यानंतर झहीर आणि सागरिका एकमेकांना जास्त वेळ देण्याला प्राधान्य देत असल्याचं दिसून आलं . जमैका , न्यूयॉर्क , लंडनमध्ये फिरतानाचे दोघांचे फोटोही सोशल मीडियावर पाहायला मिळाले होते . एका कॉमन फ्रेंडमुळे या दोघांची पहिल्यांदा भेट झाली आणि मैत्री जमली . या मैत्रीचं हळूहळू प्रेमात रुपांतर झालं . ‘चक दे इंडिया’ , ‘प्रेमाची गोष्ट’ या चित्रपटांमध्ये सागरिकाने भूमिका साकारली . आता लग्नानंतरही अभिनय क्षेत्रातील करिअर पुढे नेणार असल्याचंही तिने स्पष्ट केलं . तिच्या या निर्णयाला झहीरचाही पाठिंबा असल्याचं तिने सांगितलं .


झिम्बाब्वे दौऱ्यानंतर भारताचा कर्णधार महेंद्रसिंग धोनीला बराच काळ आंतरराष्ट्रीय क्रिकेटपासून विश्रांती मिळणार आहे . हा काळ मला मुलीशी पिता म्हणून जवळीक वाढवण्यास पूरक ठरेल , अशी भावनिक प्रतिक्रिया धोनीने सामन्यानंतरच्या पत्रकार परिषदेत व्यक्त केली . झिम्बाब्वे विरुद्धची मालिका जिंकल्यानंतर आता तू प्रदीर्घ काळासाठी ब्रेक घेणार का ? या प्रश्नाच्या उत्तरात धोनी भावूक झाला . तो म्हणाला की , ‘‘झिम्बाब्वेविरुद्धच्या मालिकेनंतर बऱ्याच काळाने मला थोडी विश्रांती मिळणार आहे . माझी १५ महिन्यांची कन्या झिवा मला ओळखेल की नाही , याची खात्री नाही . विश्रांतीचा काळ मुलीला आपल्या पित्याशी जवळीक वाढवण्यास उपयुक्त ठरेल . माझ्या कुटुंबीयांसोबत छान वेळ घालवेन , ’’ असे धोनीने सांगितले . धोनी आता ऑक्टोबर महिन्यात न्यूझीलंडविरुद्धच्या मालिकेत दिसणार आहे .


पाच वर्षांत ग्रँडस्लॅम खेळणारा तिसरा भारतीय टेनिसपटू आंतरराष्ट्रीय स्तरावर सातत्यपूर्ण कामगिरी करणाऱ्या भारताच्या प्रज्ञेश गुणेश्वरन याने ऑस्ट्रेलियन खुल्या टेनिस स्पर्धेच्या मुख्य फेरीत खेळण्याचा मान पटकावला आहे . चेन्नईच्या २९ वर्षीय प्रज्ञेशने पात्रता फेरीच्या तिसऱ्या आणि अंतिम सामन्यात जपानच्या योसूके वाटानुकी याचा ६ - ७ ( ५ ) , ६ - ४ , ६ - ४ असा पराभव करत मुख्य फेरीत स्थान मिळवले . गेल्या पाच वर्षांत ग्रँडस्लॅम स्पर्धेच्या मुख्य फेरीत खेळणारा प्रज्ञेश हा तिसरा भारतीय टेनिसपटू ठरला आहे . याआधी सोमदेव देववर्मन आणि युकी भांबरीने हा मान पटकावला होता . युकीने २०१८ मध्ये चारही ग्रँडस्लॅम स्पर्धामध्ये खेळण्याची किमया केली होती . मात्र दुखापतीमुळे त्याच्या उंचावणाऱ्या कारकीर्दीला खीळ बसली . २०१३च्या अमेरिकन खुल्या स्पर्धेत खेळणाऱ्या सोमदेवने आता निवृत्ती पत्करली आहे . पात्रता फेरीचे तीन सामने जिंकून प्रज्ञेशने २० लाख रुपयांची रक्कम मिळवली असून मुख्य फेरीत पहिल्या फेरीत पराभूत झाला तरी त्याला किमान ३८ लाख रुपये मिळणार आहेत . प्रज्ञेशला मुख्य फेरीच्या पहिल्या सामन्यात जागतिक क्रमवारीत ३९व्या क्रमांकावर असलेल्या अमेरिकेच्या फ्रान्सेस टायफो याच्याशी लढत द्यावी लागेल . पहिल्या फेरीचा अडथळा पार केल्यास , प्रज्ञेशसमोर पाचव्या मानांकित आणि विम्बल्डनच्या अंतिम फेरीत मजल मारणाऱ्या केव्हिन अँडरसनचे आव्हान असेल . ग्रँडस्लॅम स्पर्धेच्या मुख्य फेरीत खेळणे हे माझे स्वप्न होते . ते आता साकार होणार आहे . मला किती आनंद झाला आहे , हे शब्दांत सांगता येत नाही ; पण माझ्यासाठी ही खूप खूप मोठी गोष्ट आहे . इथपर्यंत मजल मारण्यासाठी बराच उशीर झाला असला तरी माझा सर्वोत्तम खेळ करण्याचा प्रयत्न मी करणार आहे . आता थोडी विश्रांती घेऊन मी मुख्य फेरीसाठी सज्ज होणार आहे . – प्रज्ञेश गुणेश्वरन , भारताचा टेनिसपटू


आई , मां , मम्मी , अम्मी , माई , माता अम्मा अशा एक ना अनेक नावांनी आईला संबोधलं जातं . आपल्या मुलासाठी आईचं प्रेम नेहमीच अगणित आणि पवित्र राहिलं आहे . सगळ्या प्रेमाची समीकरणं बदलली तरी आई - मुलाच्या प्रेमाच्या समीकरणात किंचीतसाही फरक होणार नाही . आईच्या याच भावनेचा सन्मान करत आज १३ मे हा दिवस जागतिक मातृदिन म्हणून साजरा केला जातो . आजच्या दिवसाचे औचित्य साधून स्टार प्रवाहच्या अनेक कलाकारांनी त्यांच्या मनातील आईसाठीचा खास संदेश शेअर केला आहे . अजिंक्य राऊत ( विठुमाऊली विठ्ठल ) खरंतर कोणत्याही डेजवर माझा विश्वास नाही . पण सध्या शूटिंगच्या धावपळीमुळे मी अशा डेजच्या शोधात असतो . घरापासून लांब असल्यामुळे मदर्स डेसाठी मी बरेच प्लॅन्स केले आहेत . प्रत्यक्ष जाऊ शकत नसलो तरी बहिणीला सांगून मी आईसाठी एक सरप्राईज पार्टीचं आयोजन केलं आहे . तिच्यासाठी एक छान गिफ्टही घेतलंय जे आईला प्रत्यक्ष भेटल्यावर मी देणार आहे . माझ्या आईमध्ये एक खास गुण आहे तो म्हणजे आपलं म्हणणं मोजक्या शब्दात उत्तमरित्या कसं सादर करावं हे मी तिच्याकडून शिकलोय . शाळेत असताना कोणताही मुद्दा पटवून देताना मी पुढे असायचो . माझे डोळेही माझ्या आईसारखे आहेत . रुपल नंद ( गोठमधील राधा ) ज्या दिवशी माझा जन्म झाला त्याच दिवशी माझ्या आईचा आई म्हणून जन्म झाला . तेव्हापासूनचं हे नातं दिवसागणिक अधिक दृढ होत आहे . त्यामुळे मदर्स डे माझ्यासाठी खुपच खास आहे . ग्रीटिंग्ज , गिफ्ट्स आणि स्वीट्स आईला देऊन मी हा खास दिवस दरवर्षी सेलिब्रेट करते . सध्या गोठचं चित्रीकरण सुरु असल्यामुळे मी घरापासून लांब आहे पण सरप्राईज व्हिझिट देण्याचा माझा प्लॅन आहे . अनेकजण मला मी दिसायला हुबेहुब आईसारखी आहे असे म्हणतात . या गोष्टीचा मला आणि माझ्यापेक्षा कित्येक पटीने जास्त अभिमान माझ्या आईला आहे . लहान लहान गोष्टींमधून आनंद कसा शोधावा हे मी माझ्या आईकडून शिकलेय आणि अजूनही शिकत आहे . आशुतोष कुलकर्णी ( लेक माझी लाडकी – हृषिकेश ) आईचे माझ्यावर असणारे ऋण फेडण्यासाठी खरंतर हा जन्मही अपुरा आहे . त्यामुळे प्रत्येक छोट्या मोठ्या गोष्टीतून तिला आनंद कसा मिळेल याचा मी विचार करत असतो . मदर्स डेला तिला आवर्जून तिच्या आवडीची एखादी गोष्ट भेट देतो . आईने दिलेल्या पाठिंब्यामुळेच आज या क्षेत्रात मी पाय रोवून उभा राहू शकलो आहे . माझ्या गालावर पडणाऱ्या खळीचं सगळेच कौतुक करतात . हा अनमोल ठेवा मला माझ्या आईकडूनच मिळालाय . आयुष्यात संयम राखणं ही खूप महत्वाची गोष्ट आहे जी मी माझ्या आईकडून आत्मसात केली आहे . अक्षर कोठारी ( छोटी मालकीण - श्रीधर ) खरंतर प्रत्येक दिवस आणि दिवसातला प्रत्येक क्षण आईसाठी असायला हवा . तिचे कष्ट अपार आहेत . नऊ महिने पोटात वाढवून जन्मानंतरही आयुष्यभर मुलासाठी खस्ता खाणारी आईच असते . तिचे उपकार अनंत आहेत . आईच्या या उपकारांची परतफेड करणं शक्य नाही . पण शक्य त्या परीने तिला आनंदी ठेवण्याचा माझा प्रयत्न असतो . अभिनयाची आवड आईमुळेच माझ्यात रुजली . माझ्या जन्माअगोदर तिने बऱ्याच राज्यस्तरीय नाटकांमध्ये काम केलंय . पुढे ही आवड मागे पडली . पण आज माझ्या रुपात तिने पाहिलेलं अभिनयाचं स्वप्न ती जगतेय .


अतिसंवेदनशील मेंदू असलेल्या रुग्णांमध्ये तीव्र डोकेदुखीला सामोरे जावे लागण्याची शक्यता एका अभ्यासातून समोर आली आहे . सर्वसाधारण मेंदूपेक्षा अतिसंवेदनशील असलेल्या रुग्णांच्या मेंदूमध्ये निसर्गाच्या इतर संवेदनशीलतेपेक्षा जास्तच संवेदनशीलपणा असतो . याला फायब्रोमील्जीया असे म्हणतात . या रुग्णांना तीव्र डोकेदुखीचा त्रास सतावत असतो , असे मिशीगन विद्यापीठाच्या संशोधकांनी आपल्या अहवालात म्हटले आहे . सर्वसाधारणपणे माणसासह प्राण्यांचा मेंदू निसर्गाच्या घडामोडींचे आकलन एका ठरावीक वेगामध्ये करत असतो . मात्र अतिसंवेदनशील असलेल्या मेंदूमधील चेतापेशी जरा जास्तच आकलन ( सिंक्रोनाइज ) करण्यात गुंततात . यामुळे त्यांच्यावर जास्त ताण येत असल्याचे प्राध्यापक रिचर्ड हॅरिस यांनी सांगितले . याला अतिप्रमाणातील सिंक्रोनायजेशन ( ईएस ) म्हणतात . विजेच्या संचामध्ये जसे वीज वहन करतेवेळी आदानप्रदान होते , तशीच पद्धती या अभ्यासादरम्यान वापरण्यात आली . या पद्धतीला आजपर्यंत भौतिकशास्त्रामध्ये वापरले जात होते . आरोग्याच्या बाबतीत प्रथमच ही पद्धत वापरून संशोधकांनी मेंदूच्या तीव्र डोकेदुखीवर संशोधन केले आहे . संशोधकांनी फायब्रोमील्जीया असलेल्या दहा महिलांना निरीक्षणाखाली ठेवले होते . या महिलांच्या मेंदूमध्ये इलेक्ट्रिकल हालचाली जास्त वेगात होत असल्याचे आढळून आले . यावर अभ्यास केला असता या महिलांच्या मेंदूमधील चेतापेशी सर्वाधिक सक्रिय असल्याचे आढळले . यामुळे मेंदूची प्रक्रिया प्रमाणापेक्षा जास्त सुरू राहिल्याने रुग्णाला तीव्र डोकेदुखीचा त्रास होत असल्याचे समोर आले आहे . ही प्रक्रिया ईएससारखीच असते , मात्र फायब्रोमील्जीयाचे रुग्ण इलेक्ट्रॉनिकली अस्थिर आणि संवेदनशील असल्याचे दिसून आले . ईएसची प्रक्रिया जेव्हापासून संगणकावर वापरण्यात आली तेव्हापासून या अतिसंवेदनशीलतेच्या मेंदूंवर उपचार करून ते सध्याच्या परिस्थितीपेक्षा स्थिर करता येत असल्याचेही आढळल्याचे उनचेओल ली यांनी सांगितले .


मराठीतील सुप्रसिद्ध निर्माता - दिग्दर्शक - अभिनेता महेश मांजरेकर यांच्या आगामी चित्रपटात आकाश ठोसर आपल्याला दिसणार असल्याचे आपल्याला माहितचं आहे . याच्या चित्रीकरणासही आता जोरात सुरुवात झाली आहे . सैराट चित्रपटात आपल्याला आकाश आणि रिंकूची जोडी पाहावयास मिळाली . चित्रपटात त्यांच्यातील केमिस्ट्री तर इतकी जुळून आली होती की सर्वांना ही जोडी पुन्हा एकदा रुपेरी पडद्यावर पाहायची आहे . पण , रिंकूचे यंदा दहावीचे वर्ष असल्याने तिला अभ्यासात लक्ष देणे गरजेचे आहे . त्यामुळे आता त्याच्या दुस - या चित्रपटात कोणती अभिनेत्री झळकणार हे जाणून घेण्याची उत्सुकता सर्वांनाच लागली होती . तर आकाशच्या या चित्रपटात अभिनेत्री माधुरी देसाई दिसणार असल्याचे समजते . येक नंबर या मालिकेने माधुरीला प्रसिद्धी मिळाली . गेल्या एप्रिल महिन्यात ही मालिका बंद झाल्यानंतर माधुरी तिच्या चित्रपटसृष्टीतील पदार्पणासाठी सज्ज झाली आहे . या चित्रपटाची कथा आजच्या तरुणाईचे राहणीमान आणि त्यांच्या बोलण्याची पद्धत यावर भाष्य करणारी असल्याचे कळते . महेश मांजरेकर दिग्दर्शित ‘फु’ या चित्रपटात त्यांचा मुलगा सत्या मांजरेकर , आकाश ठोसर , संस्कृती बालगुडे आणि माधुरी देसाई यांच्या भूमिका आहेत .


आशिया करंडक क्रिकेट स्पर्धेत भारताची होणारी हॉंगकॉंगविरुद्धची सलामीची लढत अधिकृत धरण्याचा निर्णय रविवारी आंतरराष्ट्रीय क्रिकेट परिषदेने ( आयसीसी ) घेतला आहे . ही स्पर्धा 15 सप्टेंबरपासून दुबईत सुरू होणार आहे . हॉंगकॉंगने पात्रता फेरी जिंकून या स्पर्धेत प्रवेश मिळविला आहे . भारत आणि पाकिस्तानसह त्यांचा एका गटात समावेश करण्यात आला आहे . हॉंगकॉंग अजूनही आयसीसीचे सहयोगी सदस्य आहेत . त्यांना अजून एकदिवसीय सामने खेळण्याचा दर्जा मिळालेला नाही . सहयोगी सदस्य पात्रता स्पर्धेतून मुख्य स्पर्धेत खेळू शकतो . पण , अशा वेळी त्यांच्या सामन्याला अधिकृत दर्जा मिळत नाही , असा आयसीसीचा नियम आहे . या वेळी मात्र हा नियम अपवाद ठरला आहे . यापूर्वी महिलांच्या टी - 20 विश्वकरंडक स्पर्धेत भारत वि . थायलंड ही लढत अधिकृत धरण्यात आली नव्हती . आयसीसीने या वेळी हा नियम बाजूला ठेवून हॉंगकॉंगच्या भारत आणि पाकिस्तानविरुद्धच्या दोन्ही सामन्यांना अधिकृत मानण्यास परवानगी दिली आहे . " बीसीसीआय ' सह आशियाई क्रिकेट समितीने या संदर्भात आयसीसीकडे विनंती केली होती . त्या विनंतीवर विचार करताना " आयसीसी ' ने हा निर्णय घेतला आहे .


यशराज फिल्म्सच्या ‘बेफिक्रे’ चित्रपटात आपल्या बोल्ड लूकने तरुणाईला घायाळ करणाऱ्या अभिनेत्री वाणी कपूरचा आज वाढदिवस . तिच्या वाढदिवसाच्या निमित्ताने वाणीबाबत काही खास गोष्टी जाणून घेऊयात… २३ ऑगस्ट १९८८ रोजी दिल्लीत वाणीचा जन्म झाला . तिचे वडील फर्निचर व्यावसायिक आहेत तर आई मार्केटिंग एक्झिक्युटिव्ह . टूरिझममध्ये आवड असल्याने सुरुवातीला वाणीने त्यातच पदवी घेण्याचा निर्णय घेतला . टूरिझममध्ये पदवी घेतल्यानंतर तिने काही दिवस हॉटेल इंडस्ट्रीमध्ये नोकरी केली . त्याआधी ओबेरॉय हॉटेल आणि जयपूरमधील एका रिसॉर्टमध्ये तिने इंटर्नशिपही केली . याच इंटर्नशिपच्या आधारावर तिला आयटीसी हॉटेलमध्ये नोकरी मिळाली . तिचे सौंदर्य आणि व्यक्तिमत्त्व पाहता हॉटेलमध्ये काम करत असतानाच तिला मॉडेलिंगच्या ऑफर्स मिळू लागल्या . मॉडेलिंग करत असतानाच यशराज फिल्म्सच्या ‘शुद्ध देसी रोमान्स’ या चित्रपटासाठी ऑडिशन्स सुरु असल्याचे तिला कळले . ती ऑडिशनला गेली आणि तिथे तिची निवड झाली . मात्र बॉलिवूड पदार्पणाला तिच्या वडिलांचा विरोध होता . ‘चित्रपटसृष्टीत करिअर करण्याचा माझा निर्णय वडिलांना कधीच मान्य नव्हता . मुलींनी लग्न करुन संसारात रमावं , असाच त्यांचा विचार होता . माझ्या मोठ्या बहिणीचे अठराव्या वर्षीच लग्न झालं . पण माझ्या निर्णयात मला आईने साथ दिली , ’ असं तिने एका मुलाखतीत म्हटलं होतं . FEMA उल्लंघनप्रकरणी हजर राहण्यास ‘ईडी’कडून शाहरुखला मुदतवाढ ‘शुद्ध देसी रोमान्स’ चित्रपटातून वाणीने बॉलिवूडमध्ये पदार्पण केलं . अर्थात अद्यापही वाणीला बॉलिवूडमध्ये हवं तसं यश मिळवता आलं नाही . मात्र सोशल मीडियावर तिने शेअर केलेला स्ट्रिपिंग व्हिडिओ असो किंवा तिच्या हनुवटीची कॉस्मेस्टिक सर्जरी या विषयांमुळे ती नेहमीच चर्चेत राहिली .


जखडलेल्या खांद्याची सोडवणूक कशी करावी याविषयी आपण यावेळीही चर्चा करणार आहोत . या व्यायाम प्रकारातही आपण दुपट्टा किंवा लांब कापड वापरावे . कसे कराल ? सर्वप्रथम दुपट्टा दोन्ही हातात धरून पाठीमागे घ्या . जर तुम्हाला डाव्या खांद्यासाठी व्यायाम करायचा असेल तर डावा हात कोपरापासून काटकोनात वाकवा आणि उजवा हात थोडासा वाकवा . मात्र या दोन्ही हातात दुपट्टय़ाचे टोक मात्र घट्ट धरून ठेवले पाहिजे . ( छायाचित्र क्रमांक १ पाहा . ) आता उजव्या हाताने हा दुपट्टा खेचून वरच्या बाजूला हळूहळू खेचा . जेणेकरून डावा हात पाठीच्या कन्यापर्यंत खेचला जाईल . त्यामुळे जखडलेल्या खांद्याची सोडवणूक होईल . ( छायाचित्र क्रमांक २ पाहा . ) हाच व्यायाम आता दुसऱ्या खांद्यासाठी हात बदलून करता येईल . dr . abhijit @ gmail . com


‘फ्रेशर्स’ या मालिकेतली सायली ही भूमिका साकारणारी मिताली मयेकर हिने तिच्या भूमिकेद्वारे आजच्या युथवर एक प्रकारची मोहिनीच टाकली आहे . आजची तरुणाई सायलीच्या प्रेमात आहे . आपली प्रियसीही सायली सारखीच सुंदर , हुशार आणि बिनधास्त असावी . तिच्याबरोबर आपल्याला बऱ्याच गोष्टी शेअर करता आल्या पाहिजेत अशा काहीशा कल्पनांमध्ये आजची तरुणाई स्वप्न बघत आहे . तिच्या चाहत्यांची संख्यासुद्धा दिवसें दिवस वाढत आहे . गेल्या वर्षात झी युवावरील ‘फ्रेशर्स’ या नव्या मालिकेमुळे तिने अनेक चाहते कमावले . आता २०१६ गेले आणि २०१७ चे नवीन वर्ष सुरु झाले . गेल्या वर्षभरात आपण काय कमावले आणि काय गमावले याचा प्रत्येक जण विचार करत असतो . नवीन वर्षात नवनवीन संकल्प करत असतो . मितालीनेसुद्धा गेल्या वर्षाच्या सुरुवातीला असे बरेच संकल्प केले होते . त्यातील काही पूर्ण झाले आणि काही अपूर्ण राहिले . पण तिच्या आयुष्यातील एक गोष्ट मात्र कायम आहे आणि ते म्हणजे तिचे मोमोज . वाट्टेल ते होऊ दे , जग इकडचं तिकडे होऊ दे , पण दिवसभरात मिताली कमीत कमी एकदा तरी मोमोज खातेच . फ्रेशर्सच्या सेटवरही तिला खाण्यासाठी मुद्दाम मोमोज आणले जातात . ‘फ्रेशर्स’मधली सायली ही व्यक्तिरेखा मस्ती करणारी असली तरी तेवढीच समंजसही आहे . पण मोमोज पाहिल्यानंतर मितालीचे जे हावभाव असतात ते पाहिल्यावर मात्र बाकी फ्रेशर्सना हिच का ती सायली असा प्रश्न पडतो . मिताली मोमोजसाठी पूर्णपणे वेडी आहे . या संदर्भात मितालीला विचारले असता ती म्हणाली , ‘मोमो चीनमध्येही सर्वत्र आवडीने खाल्ला जाणारा आणि चीनी खाद्यसंस्कृतीची खासियत म्हणून मिळणारा पदार्थ आहे . वेगवेगळ्या सामिश व भाज्यांचे सारण घालून केलेले व वेगवेगळ्या आकारांचे १५ - २० किंवा त्यापेक्षा जास्तच प्रकार मिळतात . मोमोज हा पदार्थ आपल्या महाराष्ट्राच्या संस्कृतीतला आद्य समजला जाणाऱ्या , मोदकासारखा दिसणारा असल्याने मोमोजला पाहताचक्षणी मोदकाची आठवण येते . ’ ‘मोमोज तर मी चीनी मोदक म्हणत पटापट गट्टम करते . शाकाहारी मोमोजमध्ये शिमला मिरची , कोबी , गाजर , पनीर , तिळाचे तेल , काळी मिरची , लाल मिरची , हिरवी मिरची , अद्रक , सोया सॉस , कोथिंबीर असे बरेच काही असते जे माझ्या काय पण तुमच्या पण तोंडाला पाणी सोडेल . असे म्हणतात कि मांसाहारी मोमोजची मजाच काही वेगळी आहे पण मी पूर्णपणे शाकाहारी असल्याने मला शाकाहारी मोमोज आवडतात . आमच्या ठाण्यामध्ये फक्त एक मोमोजचे हॉटेल आहे मी तिथे नेहमीच मोमोजसाठी जाते . ’ शिवाय फ्रेशर्स मालिकेमुळे सध्या मला तिथे स्पेशल ‘फ्रेशर्स’ सूटही मिळते . मोमोज बद्दलचे मितालीचे ज्ञान आणि तिची आवड लक्षात घेता जर सायलीचा नंबर १ चाहता बनायचे असेल तर मितालीला काय आवडतं ते लक्षात आले ना ?


फुटबॉल सम्राट पेले यांनी शनिवारी वयाच्या पंचाहत्तराव्या वर्षी तिसऱ्यांदा लग्न केले . गेल्या सहा वर्षांपासून त्यांची मैत्रीण झालेल्या मार्सिया सिहबेले आओकी हिच्याशी त्यांनी विवाह केला . पेले यांनीच आपल्या लग्नाची बातमी दिली . पेले आणि आओकी यांची सर्वप्रथम १९८० मध्ये भेट झाली होती . मात्र , २०१० पासून ते नियमित संपर्कात होते . आओकी या ४२वर्षीय व्यावसायिक असून , अलीकडे पेले यांना सातत्याने रुग्णालयात दाखल करण्यात येत होते तेव्हापासून हे दोघे अधिक जवळ आले . एडीसन अर्नेट डू नॅससिमेंटो हे मूळ नाव असणाऱ्या ब्राझीलच्या या फुटबॉलपटूला विश्वात ‘पेले’ याच नावाने ओळखले जाते . त्यांनी कारकिर्दीत १ , ३६३ सामने खेळताना १ , २८१ गोल केले . १९५७ ते १९७१ या कालावधीत ते ब्राझीलसाठी ९१ आंतरराष्ट्रीय सामने खेळले . ब्राझीलमधील सॅण्टोस एफसी आणि न्यूयॉर्क कॉसमॉस या क्लबकडूनदेखील त्यांनी खेळ केला .


भारतीय क्रिकेट संघाचा कर्णधार विराट कोहलीची लोकप्रियता वाढताना दिसते आहे . क्रिकेटच्या मैदानावर जबरदस्त कामगिरी करणारा कोहली सोशल मीडियावरदेखील जबरदस्त कामगिरी करतो आहे . फलंदाजीसह स्टाईलिश लूकमुळे चर्चेत राहणारा विराट कोहली सोशल मीडियावरदेखील चर्चेत आहे . आयपीएलच्या दहाव्या मोसम्यात विराट कोहली अद्याप एकही सामना खेळला नसला , तरीही आयपीएलमध्ये खेळणाऱ्या सर्व खेळाडूंपेक्षा कोहलीच्या सोशल मीडियावरील फॉलोअर्सची संख्या सर्वाधिक आहे . फेसबुक आणि इन्स्टाग्रामवरील फॉलोअर्सच्या संख्येत कोहलीने आयपीएलमधील सर्वच खेळाडूंना मागे टाकले आहे . इन्स्टाग्रामवर विराट कोहलीच्या फॉलोअर्सची संख्या १ . २४ कोटी इतकी आहे . तर फेसबुकवर विराटला ३ . ४५ कोटी लोक फॉलो करतात . कोहली ट्विटरवरदेखील फॉर्मात आहे . ट्विटरवर विराटला फॉलो करणाऱ्यांचा आकडा १ . ४८ कोटी इतकी आहे . फेसबुकवर सर्वाधिक फॉलोअर्स असलेल्या खेळाडूंचा विचार केल्यास विराट कोहलीपाठोपाठ महेंद्रसिंह धोनी ( पुणे ) , युवराज सिंग ( हैदराबाद ) , रोहित शर्मा ( मुंबई ) , शाकिब अल हसन ( कोलकाता ) , ख्रिस गेल ( बंगळुरु ) , शिखर धवन ( हैदराबाद ) , गौतम गंभीर ( कोलकाता ) , हरभजन सिंग ( मुंबई ) आणि ग्लेन मॅक्सवेल ( पंजाब ) यांचा क्रमांक लागतो . इन्स्टाग्रामदेखील फॉलोअर्सचा विचार करता विराट कोहलीच अव्वल स्थानी आहे . यानंतर महेंद्रसिंह धोनी ( पुणे ) , एबी डिवियर्स ( बंगळुरु ) , युवराज सिंग ( हैदराबाद ) , रोहित शर्मा ( मुंबई ) , सुरेश रैना ( गुजरात ) , ख्रिस गेल ( बंगळुरु ) , हरभजन सिंग ( मुंबई ) , रवींद्र जडेजा ( गुजरात ) आणि अजिंक्य रहाणे ( पुणे ) यांचा क्रमांक लागतो . विराट कोहली दुखापतींमुळे अद्याप आयपीएलच्या दहाव्या मोसमातील एकही सामना खेळलेला नाही . ऑस्ट्रेलियाविरुद्धच्या तिसऱ्या कसोटीत खेळताना सीमारेषेवर चेंडू अडवताना विराटच्या खांद्याला दुखापत झाली होती . त्यानंतर कोहली चौथ्या कसोटी सामन्याला मुकला होता . विराट कोहलीच्या अनुपस्थितीत बंगळुरुचा संघ तीन सामने खेळला आहे . यापैकी दोन सामन्यांमध्ये बंगळुरुच्या संघाला पराभव पत्करावा लागला आहे .


गेल्याच महिन्यात व्हॉट्सअॅपने ‘व्हॉट्सअॅप स्टेटस’ हे नवे फिचर आणले होते . या नव्या फिचरमुळे आनंद होण्यापेक्षा अनेकांनी नकारात्मक प्रतिक्रियाच दिल्या होत्या . त्यापेक्षा आधीचेचे फिचर चांगले होते , असेही अनेकांचे मत होते . आता लवकरच अँड्राईडवर व्हॉट्सअॅप आणखी दोन फिचर्स आणणार आहे . हे दोन फिचर्स आतापर्यंत फक्त अॅपलसाठी एक्सक्यूझीव्ह होते पण ते आता लवकरच ते अँड्राईडवर येणार आहे . आतापर्यंत अँड्राईडवर व्हॉट्सअॅप व्हिडिओ आणि व्हॉइस कॉलिंगसाठी एकच बटण होते . त्या चिन्हावर क्लिक केले की व्हिडिओ किंवा व्हॉइस कॉलचा पर्याय निवडता येतो . पण आता या दोन्ही पर्यायासाठी दोन वेगवेगळे आयकॉन असणार आहेत . वर उजव्या बाजूला हा पर्याय उपलब्ध असणार आहे . तर अटॅचमेंट आयकॉनची जागाही बदलणार आहे . फाईल अटॅचमेंटचा पर्याय कॉलिंग आयकॉनच्या नंतर होता . आता हा पर्याय टायपिंग बॉक्सच्या बाजूला येणार आहे . म्हणजे जिथे कॅमेराचा आयकॉन आहे त्याच्या बाजूला हा पर्याय देखील येणार आहे . कंपनीने हा बॉटम बार रिडिझाइन केला आहे , त्यामुळे तोही वेगळ्या स्वरूपात पाहायाला मिळणार आहे . व्हॉट्स अॅपने गेल्याच महिन्यात नवे फिचर आणले होते . स्नॅपचाट किंवा इन्स्टाग्राम स्टोरी सारखे हे फिचर होते . पण लोकांना मात्र हे फिचर अजिबात आवडले नव्हते . तेव्हा हे फिचर बदलून व्हॉट्स अॅप नवे फिचर आणणार असल्याच्याही चर्चा आहेत . वाचा : व्हॉट्सअॅप जुने ‘स्टेटस’ फिचर परत आणणार ?


बॉलिवूडचा किंग शाहरुख खान याचा बहुप्रतिक्षित ‘रईस’ सिनेमाचा ट्रेलर ७ डिसेंबरला प्रदर्शित झाला . काही तासातच या सिनेमाच्या ट्रेलरने अनेक रेकॉर्ड तोडलेही . १० डिसेंबरच्या सकाळपर्यंत या ट्रेलरला अंदाजे १ कोटी ६९ लाखवेळा पाहण्यात आले आहे . या ट्रेलरमध्ये किंग खान एका कुख्यात गुंडाची भूमिका करताना दिसत आहे . दमदार संवाद , अॅक्शन आणि प्रेमकथा असा भरपूर मालमसाला या सिनेमात असणार यात काही शंका नाही . पण किंग खानच्या या जादूई ट्रेलरमध्ये एक मोठी चूक मात्र लोकांच्या लक्षात आली नाही . ट्रेलरच्या सुरुवातीलाच दारुच्या बाटल्यांवरुन एक बुल्डोजर फिरवताना दाखवण्यात आले आहे . पण लक्ष देऊन बघितले तर लक्षात येते की रॉयल स्टॅग कंपनीच्या या बाटल्या आहेत . ‘रईस’ सिनेमात १९८० चा काळ दाखवण्यात आला आहे . पण ही कंपनी मात्र १९९५ मध्ये स्थापन करण्यात आलेली . या त्यांच्या चुकांना आपण शाहरुखच्याच भाषेत बोलायचे झाले तर ‘बड़े - बड़े शहरों में ऐसी छोटी छोटी बाते होती रहती हैं । ’ दरम्यान , काही दिवसांपूर्वी अशीही चर्चा होती की ‘रईस’मधील माहिराच्या भूमिकेसाठी तिच्याऐवजी दुसऱ्याच अभिनेत्रीची वर्णी लागली आहे . पण , या सर्व चर्चांना पूर्णविराम देत रितेश सिधवानीने हे स्पष्ट केले होते की , ‘या चित्रपटातील माहिरावर चित्रीत एकाही दृश्यावर कात्री चालविण्यात आलेली नाही’ . या चित्रपटाच्या प्रसिद्धीदरम्यान माहिरा सुद्धा प्रसारमाध्यमांसमोर येणार का ? असा प्रश्न विचारला असता या चित्रपटाच्या निर्मात्यांतर्फे सांगण्यात आले की , ‘जर गरज असेल तर माहिरा नक्कीच चित्रपटाच्या प्रमोशनमध्ये सहभागी होईल . सरकारतर्फे अजून असा कोणताही नियम बनवण्यात आला नाहीये , की त्या कलाकारांना आपल्या देशाचा व्हिसा मिळू नये . त्यामुळे जर गरज वाटली तर ती नक्कीच प्रमोशनदरम्यान दिसू शकेल’ . २५ जानेवारी २०१७ ला प्रदर्शित होणाऱ्या रईस सिनेमात शाहरुखसोबत नवाझुद्दीन सिद्दीकी आणि पाकिस्तानी अभिनेत्री माहिरा खानही दिसणार आहे . या सिनेमाचे दिग्दर्शन राष्ट्रीय पुरस्कार विजेता दिग्दर्शक राहुल ढोलकिया याने केले आहे . या सिनेमाची निर्मिती रितेश सिद्धवानी आणि फरहान अख्तर यांच्या एक्सेल एण्टरटेनमेन्ट आणि शाहरुख आणि गौरी खान यांच्या रेड चिलीज् एण्टरटेनमेन्टने केली आहे .


पुणे जिल्हा कबड्डी संघटनेमध्ये यापुढे महिलांना आरक्षण देण्याचा ऐतिहासिक निर्णय संघटनेच्या वार्षिक सर्वसाधारण सभेमध्ये घेण्यात आला . देशातील बहुविध खेळाच्या संघटनेत महिलांना स्थान देण्याचा निर्णय घेणारी पुणे जिल्हा कबड्डी संघटना पहिली संघटना ठरली आहे . त्यांच्या या निर्णयामुळे भविष्यात अन्य संघटनाही असा निर्णय घेऊ शकतील अशी आशा क्रीडा वर्तुळात व्यक्त होऊ लागली आहे . पुणे जिल्हा कबड्डी संघटनेची यापूर्वी तहकूब करण्यात आलेली वार्षिक सभा म्हाळुंगे बालेवाडी येथील श्री शिवछत्रपती क्रीडा संकुलात अजित पवार यांच्या अध्यक्षतेखाली नव्याने पार पडली तेव्हा महिलांना स्थान मिळण्याचा मुद्दा ऐरणीवर राहिला . बैठकीत अपेक्षितपणे हा मुद्दा चर्चेत आल्यावर महेश लांडगे यांनी ठरावाच्या बाजूने भूमिका घेतली आणि त्याला कुठलाच विरोध न होता हा ठराव मंजूर करण्यात आला . बैठकीत संघटनेच्या निवडप्रक्रियेवरही जोरदार चर्चा पार पडली . सदस्यांमधून अनेक आक्षेप घेतले गेले . पण , त्यावर एकाही पदाधिकाऱ्याला समाधानकारक उत्तर देता न आल्याने अध्यक्षांनी निवडप्रक्रियेची नव्याने नियमावली तयार करण्याच्या सूचना दिल्या . घटनाही बदलणार या बैठकीत नव्याने घटना तयार करण्याच्याही सूचना अध्यक्षांनी दिल्या . यासाठी मधुकर नलावडे , शांताराम जाधव , बाबूराव चांदेरे , शंकुतला खटावकर , शिल्पा भोसले यांचा समावेश करण्यात आला आहे . २९ एप्रिलला निवडणूक त्याचबरोबर पुणे जिल्हा संघटनेची निवडणूक २९ एप्रिल रोजी घेण्याचेही निश्चित करण्यात आले . यात झालेला बदल म्हणजे कुठलाही वैयक्तिक निर्णय न होता पदाधिकारी , नियामक मंडळ , स्वीकृत सदस्य यांची अंतिम निवड करण्याचे अधिकार अध्यक्षांना देण्यात आले . असे असेल महिलांना स्थान 18 - पुणे महापालिका ( चार महिला ) यातही तीन राष्ट्रीय , एक स्थानिक खेळाडू 6 - पिंपरी - चिंचवड ( १ महिला खेळाडू ) 6 - पुणे ग्रामीण ( १महिला खेळाडू ) 9 - नियामक मंडळ ( १ राष्ट्रीय खेळाडू ) 5 - स्वीकृत सदस्य ( १ महिला पंच ) 4 - आजीव सदस्य ( १महिला राष्ट्रीय कबड्डी खेळाडू )


अभिनेता ह्रतिक रोशनशी कायदेशीर लढा सुरू असतानाच अभिनेत्री कंगना रणौत हिला मोठा धक्का बसला आहे . काही दिवसांपूर्वी ज्या एका प्रोजेक्टवरून कंगना खूपच उत्साहित होती . त्यावरच तिला पाणी सोडावे लागले आहे . सई कबीरच्या ‘डिव्हाईन लव्हर्स’मधून कंगनाने माघार घेतली आहे . काही इंग्रजी संकेतस्थळावर प्रसिद्ध झालेल्या वृत्तानुसार ‘डिव्हाईन लव्हर्स’मध्ये अभिनेता इरफान खानची भूमिका आपल्यापेक्षा मोठी आहे . त्यामुळे तिने यामधून माघार घेतली आहे . कंगनाने सुरुवातीला ‘डिव्हाईन लव्हर्स’साठी होकार दिला होता . फक्त त्याचे शूटिंग काही महिन्यांनंतर सुरू करण्याची विनंती तिने केली होती . पण आता तिने यामधून माघार घेतली आहे . त्यामुळे ‘डिव्हाईन लव्हर्स’मध्ये आता इरफानसोबत अभिनेत्री झरीन खान दिसणार आहे . आम्हाला या व्यक्तिरेखेसाठी जशी अभिनेत्री हवी होती . त्यात झरीन एकदम व्यवस्थित बसते , असे सई कबीरने म्हटले आहे . येत्या सप्टेंबरमध्ये याचे शूटिंग सुरू होणार आहे .


सध्याची आयटम गर्ल सनी लिओनला अभिनयाच्याही ऑफर्स येत आहेत . तसं तिने " रागिणी एम . एम . एस . 2 ' , " जीस्म 2 ' , " एक पहेली लीला ' , " कुछ कुछ लोचा है ' , " मस्तीजादे ' , " वन नाईट स्टॅंड ' अशा काही चित्रपटातून मुख्य भूमिकाही केल्या आहेत . आता ती नसिरूद्दीन शहा यांच्याबरोबर दुसऱ्यांदा स्क्रिन शेअर करणार आहे . तिने याआधी नसिरूद्दीन शहांबरोबर " जॅकपॉट ' या चित्रपटात काम केलं होतं . नसिरूद्दीन शहा आणि अर्शद वारसी यांनी " इश्किया ' नंतर आणखी एका थ्रिलर चित्रपटात काम करण्याचं ठरवलं होतं . आता " लगान ' फेम अमीन हाजी असा चित्रपट घेऊन येत आहे , ज्यामध्ये त्याने अर्शद वारसी आणि नसीरूद्दीन शहा यांना घ्यायचं निश्चित केलंय . पण मुख्य अभिनेत्रीसाठी तो सनीला विचारण्याच्या प्रयत्नात आहे . या चित्रपटाचे नाव " कोई जाने ना ' असं असणार आहे . सनीच्या या नव्या चित्रपटाविषयी प्रेक्षकांना नक्कीच उत्सुकता असेल .


गणेशोत्सवाचे वेध लागताच सगळीकडे गणपतीची गाणी ऐकायला मिळतात . दरवर्षी गणपतीची नवनवीन गाणी येत असतात . आपल्या जादूई आवाजाची मोहोर हिंदी - मराठी चित्रपटसृष्टीत उमटवणारे प्रसिध्द गायक शान ‘माझा बाप्पा श्री’ हा गणपतीच्या गाण्यांचा सोलो अल्बम रसिकांसाठी घेऊन आले आहेत . त्यातील गाणी नुकतीच प्रकाशित करण्यात आली . श्रीगणेशाचं गीत गाण्याचा योग जुळून आल्याचा आनंद व्यक्त करताना हे धमाकेदार गीत प्रेक्षकांना नक्कीच आवडेल असा विश्वास शान यांनी व्यक्त केला . ‘गौरीहरा लंबोदरा नमो बुद्धीदाता’ . . शशांक कोंडविलकर यांच्या लेखणीने सजलेल्या या गीताला गणेश सुर्वे यांनी संगीतबद्ध केले आहे . गणपतीचं गीत जोशपूर्ण हवंच . या जोशासाठी गिरगावातील गिरगाव ध्वज पथक , गजर , कलेश्वरनाथ , जगदंब , राजमुद्रा , स्वस्तिक अशा सहा लोकप्रिय ढोल - ताशा पथकाने या गीताला साथ दिली आहे . या गीतातून उत्सवाचे सर्व भाव प्रकट झाले आहेत . या गीताचे छायांकन नितीन पाटील , पराग सावंत , प्रतिक वैती , प्रथमेश अवसरे , शुभम वळुंज यांनी केले असून स्टुडिओ छायांकनाची जबाबदारी विकास झा यांनी सांभाळली आहे . संकलन शशांक कोंडविलकर , प्रशांत कोंडविलकर , मिलिंद हेबळे यांचं आहे . लाईव्ह रिदमची जबाबदारी रत्नदिप जामसांडेकर , शशांक हडकर , आदित्य सालोस्कर यांनी सांभाळली आहे . तर कोरससाठी हॅप्पी डॅमिकने साथ दिली असून मिक्सिंग मास्टरिंग तनय गज्जर यांचं आहे . या गाण्याच्या निर्मीतीचीसुद्धा एक कथा आहे . शान यांना स्वतःचे युटय़ूब चॅनल काढण्याची इच्छा होती . चॅनल लाँच करताना त्याची सुरुवात गाण्यांनी व्हावी असं त्यांना वाटत होतं . चांगल्या कामाची सुरुवात श्रीगणेशाच्या पूजनाने करतात . त्यामुळे युटय़ूब चॅनेलचा ‘श्रीगणेशा’ गणपतीच्या गीतानेच व्हावा या कल्पनेतून हे गीत साकार झालं . आपली जन्मभूमी व कर्मभूमी महाराष्ट्र असल्याने युटय़ुब चॅनेलचं पहिलं गीत मराठी असावं यासाठी शान आग्रही होते .


‘ रिओ ऑलिम्पिक , पॅरालिम्पिक खेळाडूंना आज रोख बक्षीस ’ महिला विश्वचषक क्रिकेट स्पर्धेतील विजेत्यांचाही सत्कार रिओ ऑलिम्पिक आणि पॅरालिम्पिक स्पर्धेत चमकदार कामगिरी करणाऱ्या खेळाडूंचा महाराष्ट्र राज्य सरकारतर्फे गुरुवारी रोख पारितोषिक देऊन सत्कार करण्यात येणार आहे . बक्षीस जाहीर करून वर्ष लोटले तरी राज्याच्या क्रीडा विभागाकडून कोणतेही पाऊल उचलले जात नव्हते आणि त्याला ‘लोकसत्ता’ने वारंवार वाचा फोडली होती . अखेर वर्षभरानंतर क्रीडा विभागाला या खेळाडूंना रोख पारितोषिक देण्याचा मुहूर्त सापडला . गुरुवारी सह्य़ाद्री अतिथीगृहात हा सत्कार सोहळा आयोजित करण्यात आला आहे . रिओ ऑलिम्पिक , पॅरालिम्पिक व महिला विश्वचषक क्रिकेट स्पर्धा या तीन स्पर्धेतील प्रावीण्यप्राप्त खेळाडू व त्यांचे क्रीडा मार्गदर्शक तसेच महाराष्ट्र राज्यातील सहभागी खेळाडू अशा एकूण २३ खेळाडूंचा राज्य सरकारच्या वतीने गुरुवारी रोख पारितोषिक देऊन सत्कार करण्यात येणार आहे . क्रीडामंत्री विनोद तावडे यांच्या हस्ते हा पारितोषिक वितरण समारंभ होणार आहे . ऑलिम्पिक कांस्यपदक विजेते कुस्तीपटू साक्षी मलिक व तिचे मार्गदर्शक कुलदीप सिंग , महाराष्ट्राची धावपटू ललिता बाबर व तिचे मार्गदर्शक भास्कर भोसले , धावपटू कविता राऊत , नौकानयनपटू दत्तू भोकनळ , हॉकीपटू देविंदर वाल्मीकी , नेमबाज आयोनिका पॉल , टेनिसपटू प्रार्थना ठोंबरे यांचा उद्या सत्कार होणार आहे . तसेच पॅरालिम्पिकमध्ये सहभागी झालेले खेळाडू उंचउडीपटू मरियप्पन थंगावेलू व मार्गदर्शन सत्यनारायण , भालाफेकपटू देवेंद्र झाझरिया व मार्गदर्शक सुनील तंवर , गोळाफेकपटू दीपा मलिक व मार्गदर्शक वैभव सरोही , उंचउडीपटू वरुण भाटी , जलतरणपटू सुयश जाधव यांचाही रोख पारितोषिक देऊन सत्कार करण्यात येणार आहे . आयसीसी महिला विश्वचषक क्रिकेट स्पर्धेमध्ये भारतीय संघाने अतिशय उत्कृष्ट कामगिरी केली . या क्रिकेट स्पर्धेत भारतीय महिला क्रिकेट संघ उपविजेते ठरले . या संघामध्ये महाराष्ट्राच्या क्रिकेटपटू असलेल्या मोना मेश्राम , पुनम राऊत , स्मृती मानधना , संघ व्यवस्थापक तृप्ती भट्टाचार्य , फिजोओ थेरेपिस्ट रश्मी पवार यांचाही सन्मान केला जाणार आहे .


महिला या आता पुरुषांच्या बरोबरीने सर्वच क्षेत्रात आपले अस्तित्व सिद्ध करत आहेत . मात्र असे असूनही त्यांना पुरुषांच्या बरोबरीने उत्पन्न मिळत नसल्याचे एका अहवालातून नुकतेच समोर आले आहे . अनेक कंपन्यांमध्ये महिला वरिष्ठ पदावरही काम करतात . मात्र कंपन्यांच्या संचालकमंडळावर कार्यरत बहुतांश महिलांचे वेतन पुरुष संचालकांच्या तुलनेत कमी असल्याचे या अहवालात म्हटले आहे . इतकेच नाही तर संचालक मंडळावरील महिलांचे प्रमाणही पुरुषांच्या तुलनेत कमीच असल्याचे आढळून आले आहे . ‘इकॉनॉमिक टाइम्स’ने काही दिवसांपूर्वी केलेल्या एका पडताळणीमध्ये हे वास्तव आढळून आले आहे . एका विशिष्ट क्षेत्रातील तीस कंपन्यांच्या संचालक मंडळावरील महिला संचालकांना पुरुष संचालकांच्या तुलनेत २०१७मध्ये सरासरी ४६ टक्के वेतन कमी मिळाल्याचे आढळून आले आहे . या कंपन्यांच्या पुरुष संचालकांना सरासरी २ . ६ कोटी रुपये तर , महिला संचालकांना १ . ४ कोटी रुपये वार्षिक वेतन आहे . स्वतंत्र संचालकांची संख्या १३३ असून त्यापैकी २५ महिला आहेत . याबरोबरच ज्याप्रमाणे महिलांचे पद वाढत जाते , तशी त्यांच्या वेतनातील तफावत पुरुषांच्या तुलनेत वाढत जात असल्याचेही आढळून आले आहे . कोट्यवधी रुपये मूल्य असणाऱ्या स्टार्टअप आणि मोठ्या कंपन्यांनी २०१७मध्ये स्री - पुरुषांमधील वाढती तफावत कमी करण्याची तयारी दर्शवली होती . या कंपन्यांनी महिलांचे प्रमाण वाढवण्यासाठी तयारीही सुरू केली असल्याचे या अहवालात म्हटले आहे . एखादी महिला कर्मचारी कनिष्ठ पातळीवरून वरिष्ठ पातळीवर गेल्यानंतरही तिचे वेतन पुरुष कर्मचाऱ्यांच्या तुलनेत कमीच असल्याचे निरीक्षण या कंपन्यांनी नोंदवले आहे .


आगामी ‘दंगल’ या वर्षातला असा चित्रपट आहे जो बघण्यासाठी सारेच उत्सुक असतील . या चित्रपटासाठी करावी लागलेली मेहनत ही इतर चित्रपटांपेक्षाही जास्त आहे . चित्रपटात कुस्तीपटू गीता आणि बबिता बाबर यांच्या भूमिका साकारणा - या फातिमा सना शेख , सानिया मल्होत्रा , सुनाही भटनागर आणि जायरा वसी यांनी आमिरपेक्षाही जास्त मेहनत घेतली आहे , असे म्हटल्यास वावगे ठरणार नाही . दरम्यान , या चित्रपटातील गाणी आणि ट्रेलर आतापर्यंत प्रदर्शित करण्यात आला आहे . नुकतेच , प्रदर्शित झालेल्या ‘दंगल’च्या शीर्षकगीतात एक मराठी चेहरा आपल्याला पाहावयास मिळाला . तो म्हणजे , मराठी चित्रटपसृष्टीतील नावाजलेला दिग्दर्शक आणि अभिनेता गिरीश कुलकर्णी याचा . गिरीश कुलकर्णी या ‘दंगल’ चित्रपटात गीता आणि बबीता यांच्या प्रशिक्षकाच्या भूमिकेत दिसणार आहे . त्यामुळे गिरीश यात महत्त्वपूर्ण भूमिकेत साकारतोय यात शंका नाही . आता त्याच्या भूमिकेची लांबी किती आहे ते तर चित्रपट प्रदर्शित झाल्यावरच कळेल . पण मि . परफेक्शनिस्टसोबत गिरीशला काम करण्याची संधी मिळाल्याने तो नक्कीच आनंदात असेल . ‘देऊळ’ , ‘जाऊ द्या ना बाळासाहेब’ , ‘वळू’ , ‘गाभ्रीचा पाऊस’ , ‘पुणे ५२’ यांसारखे अनेक चित्रपट करणा - या गिरीशला ‘देऊळ’ चित्रपटातील भूमिकेसाठी राष्ट्रीय पुरस्काराने सन्मानित करण्यात आले होते . अभिनेता आमिर खानची महत्त्वाची भूमिका असणाऱ्या ‘दंगल’ या चित्रपटाबद्लची उत्सुकता आता शिगेला पोहोचली आहे . नितेश तिवारी दिग्दर्शित या चित्रपटाचे नाव जरी ‘दंगल’ असले तरीही सेन्सॉर बोर्डासमोर या चित्रपटाला कोणत्याही प्रकारची दंगल करवी लागली नसल्याचे आता स्पष्ट झाले आहे . ‘सीबीएफसी’ म्हणजेच सेन्सॉर बोर्डाने नुकतेच या चित्रटाला ‘यू’ प्रमाणपत्र देऊ केले आहे . त्यामुळे ‘ऑल क्लिअर’ ठरवत या चित्रपटातील कोणत्याही दृश्याला कोणत्याही प्रकारची कात्री लावण्यात आलेली नाही . म्हणूनच मिस्टर परफेक्शनिस्टचा ‘दंगल’ हा चित्रपट सेन्सॉरच्या अपेक्षा पूर्ण करणारा ठरला आहे असेच म्हणावे लागेल . दरम्यान , कोणत्याही टेलिव्हीजन कार्यक्रमामध्ये जाऊन आमिर या चित्रपटाचे प्रदर्शन करणार नाहीये . पण , असे असले तरीही ‘दंगल’च्या बाबतीत प्रसिद्धीसाठी आमिर नवनवीन पद्धतींचा अवलंब करत आहे . या चित्रपटाच्याच प्रसिद्धीचा एक भाग म्हणून आमिर खानने मुंबईमध्ये या चित्रपटाच्या स्पेशल स्क्रिनिंगचे आयोजन केले आहे . या स्पेशल स्क्रिनिंगचे वैशिष्ट्य म्हणजे या स्क्रिनिंगला भारतातील काही नावाजलेले कुस्तीपटू हजेरी लावणार आहेत .


आजची मॅच काही महत्त्वाची नव्हती . कारण राॅयल चॅलेंजर्स बंगळुरू आणि दिल्ली डेअरडेव्हिल्स हे दोन्ही संघ काही प्ले आॅफमध्ये जाणार नव्हते . ही मॅच कोणतीही टीम जिंकली असती तरी ती टीम प्ले आॅफमध्ये जाण्याचे चान्सेस शून्य होते . पण तरीही आयपीएलमध्ये सपाटून मार खाणाऱ्या या दोन्ही टीम्सना आयपीएलच्या या सीझनचा शेवट विजयाच्या स्मृतींनी करायचा होता . पण तसा खेळही आवश्यक होता . आणि यातच राॅयल चॅलेंजर्स बंगळुरू यशस्वी ठरलं . त्यांनी टाॅस जिंकत पहिली बॅटिंग करायचा निर्णय घेतला खरा . पण त्यानंतर दिल्लीच्या बाॅलर्सनी त्यांनाव चांगलंच रोखून ठेवलं . तरीही ख्रिस गेल आणि विराट कोहलीच्या फटकेबाजीमुळे त्यांना चांगली धावसंख्या रचता आली . विराट कोहलीने अर्धशतक झळकावत ५८ रन्स केल्या तर ख्रिस गेलचं अर्धशतक दोन रन्सने हुकलं . गेल ने ४८ रन्स केल्या . राॅयस चॅलेंजर्सनी ६ विकेट्सच्या मोबदल्यात १६१ रन्सची धावसंख्या उभारली . प्रत्त्युत्तरादाखल मेैदानात उतरलेल्या दिल्लीला त्यांच्या इनिंग्जच्या सुरूवातीलाच हादरा बसला . संजू सॅमसन मॅचच्या दुसऱ्याच बाॅलला विराट कोहलीकडे कॅच देत परतला . पण त्याच्यानंतर करूण नायर आणि श्रेयस अय्यरने चांगल्या भागीदारीच्या जोरावर दिल्ली डेअरडेव्हिल्सचा जाव सावरला . पण त्यानंतर ठराविक अंतराने दिल्लीच्या विकेट्स पडत गेल्या आणि दिल्लीचा पराभव झाला .


गराडे : सुप्रसिध्द कादंबरीकार कै . गो . नी . दांडेकर यांच्या कादंबरीवर आधारित ' माचीवरला बुधा ' या चित्रपटातील बुधाला मी प्रत्यक्ष बघितले आहे . या चित्रपटात बुधा हा तसाच्या तसाच साकारला असून पक्ष्यांच्या गाण्यासह निसर्गाचे केलेले चित्रण अप्रतिम असल्यामुळेच गो . नी . दांडेकर यांचा संदेश प्रेषकांपर्यंत पोचण्यास ही कलाकृती यशस्वी ठरली असल्याचे प्रतिपादन सुप्रसिध्द पक्षी तज्ज्ञ व अरण्यवाचक मारुती चितमपल्ली यांनी केले . विदर्भ साहित्य संघाच्या सांस्कृतिक संकुलातील सभागृहात सुप्रसिध्द पक्षी तज्ज्ञ मारुती चितमपल्ली यांच्या प्रमुख उपस्थितीत माचीवरला बुधा या निसर्ग चित्रपटाचा ' विशेष शो ' आयोजित करण्यात आला होता . यावेळी श्री चितमपल्ली बोलत होते . यावेळी पुरंदर तालक्यातील पानवडी गावचे रहिवाशी व चित्रपटाचे दिग्दर्शक विजय दत्त , माहिती संचालक राधाकृष्ण मुळी , विदर्भ साहित्यसंघाचे सरचिटणीस विलास मानेकर , छात्रजागृतीचे निशांत गांधी , जिल्हा माहिती अधिकारी अनिल गडेकर उपस्थित होते . निसर्ग आणि माणूस यांच्यातील अव्दैत राखणारा आणि निसर्गाबद्दल विलक्षण अनुभूती देणाऱ्या एकाच व्यक्तीवर आधारलेला ' माचीवरला बुधा ' हा चित्रपट म्हणजे निसर्गावर भरभरून प्रेम करण्याची प्रेरणा देणारी कलाकृती आहे . हा चित्रपट म्हणजे पशु , पक्षी व प्राणी आणि निसर्ग यांच्या अतुट नात्यांची गुंफण असून त्यामध्ये शहरात राहिलेला बुधा माचीवरच्या जंगलात जाऊन निसर्गाची एकरूप होताना दिसतो . बुधाला या निसर्गाच्या सानिध्यात खऱ्या जीवनाचा अर्थ निसर्गामुळेच कळतो . सर्वच अंगांनी परिपूर्ण असलेला हा चित्रपट म्हणजे गो . नी . दांडेकर यांच्या अप्रतिम निसर्ग प्रेमाची संकल्पना प्रेक्षकांपर्यंत पोचविण्याचा प्रयत्न होता . या चित्रपटासाठी बुधाच्या रुपाने मारुती चितमपल्लींसारखे ऋषितुल्य व्यक्तिमत्वाचे सहकार्य लाभल्यामुळेच पक्षी व निसर्गाचे चित्रण करण्याची प्रेरणा मिळाली . त्यातूनच ही कलाकृती साकार झाल्याचे दिग्दर्शक विजय दत्त यांनी यावेळी सांगितले . चित्रपटात बुधाची प्रमुख भूमिका सुहास पळशीकर यांनी साकारली असून स्मिता गणोरकर , नितीन कुलकर्णी , चंद्रपकाश व कृष्णा दत्त यांच्याही भूमिका आहेत . संगीत धनंजय धुमाड यांचे , तर पार्श्वसंगीत विजय गावडे यांचे आहे . चित्रपटाची निर्मिती दिपीका विजय दत्त यांनी केली असून पटकथा व संवाद प्रताप गंगावणे यांनी लिहिले आहे . पक्ष्यांच्या गाण्यांमध्येही असते हाइरार्की ( उतरंड ) पक्ष्यांच्या गाण्याविषयी सांगतांना सुप्रसिध्द पक्षी तज्ज्ञ मारुती चितमपल्ली म्हणाले , पक्षी गातात पण त्यांच्यामध्येही हाइरार्की ( उतरंड ) असते . त्यानुसार रात्री बारा वाजता सर्वप्रथम मोर गायला सुरुवात करतो , त्यानंतर पिंगळा पक्षी , कोतवाल , शामा आणि बुलबुल पक्ष्याच्या गाण्याने दिवस उजाळतो . या चित्रपटामध्ये कृतिम संगीताऐवजी सुतार पक्ष्याच्या आवाजाचा सुरेख वापर केला आहे . निसर्गाचे व पक्ष्यांच्या आवाजाचे चित्रण अप्रतिम असून यासाठी खुप परीश्रम घेतले आहे . हा चित्रपट शासनानेच आंतरराष्ट्रीय स्पर्धेसाठी पाठवावा अशी सूचना मारुती चितमपल्ली यांनी यावेळी केली .


व्यायाम हा शारीरिक आरोग्यासाठी चांगला असतो असे आपण कायम ऐकतो . मग यातही जिम , योग , सूर्यनमस्कार , व्यायामशाळेतील व्यायाम , एखादा खेळ यांपौकी नेमके काय करावे याबाबत आपल्या मनात संभ्रमावस्था असते . मग कधी यातील एखादा पर्याय निवडला जातो तर अनेक जणांच्या बाबतीत यापैकी कोणताच व्यायाम केला जात नाही . पण व्यायाम हा शरीराबरोबरच मनाचे आरोग्य चांगले ठेवण्यासाठीही अतिशय उपयुक्त असतो . कधी काही कारणांनी आपला मूड खराब झाला की आपण वैतागतो . मग स्वतःवर किंवा इतरांवर होणारी चिडचिड , येणारा ताण अशा गोष्टी घडतात . मात्र असे होऊ नये यासाठी काही सोपे व्यायामप्रकार केले तर त्याचा चांगलाच फायदा होतो . व्यायामाने शरीरातील रक्ताभिसरण क्रिया सुरळीत झाल्याने तसेच शरीराला जास्त प्रमाणात ऑक्सिजन मिळाल्याने खराब झालेला मूड चांगला होण्यास मदत होते . यातही ठराविक व्यायामप्रकारांचा चांगला उपयोग होतो . पाहूयात असे कोणते व्य़ायामप्रकार आहेत… . डॉल्फिन पोज या व्यायामामुळे शरीरात नकळत सकारात्मकता येते . हा व्यायाम केल्याने तुम्ही लवकर आनंदी होता आणि शरीरावरील आणि मनावरील ताण कमी होण्यास मदत होते . मन , शरीर आणि आत्मा यांच्याशी या व्यायामाचे थेट कनेक्शन असते . मणक्याच्या तक्रारींसाठीही हे आसन अतिशय उपयुक्त आहे . पोटाचे व्यायाम पोटाचे व्यायाम हे केवळ पोटावरील चरबी कमी होण्यासाठी उपयुक्त नसतात . तर शरीरातील कोलेस्टेरॉलचे प्रमाण कमी करण्यासाठीही या व्यायामांचा चांगला उपयोग होतो . यामुळे पायांचा आणि पोटाचा तर व्यायाम होतोच पण मानसिक आरोग्य चांगले राहण्यासाठीही याचा उपयोग होतो . त्यामुळे तुम्हाला खराब झालेला मूड चांगला करायचा असेल तर हा व्यायाम नियमित करणे महत्त्वाचे आहे . टेलिस्कोप आर्म एक्सरसाईज या व्यायामामुळे तुम्हाला एकदम रिलॅक्स वाटू शकते . एका अंगावर झोपून हातांचा हा व्यायाम केल्याने मूड चांगला होण्यास मदत होते . खांदे ताणले गेल्याने तुमचा ताण निघून जाण्यास मदत होते . या व्यायामामध्ये तुम्ही सकारात्मकतेसाठी ओपन राहता . रक्तप्रवाहाचा वेग वाढल्याने तुम्ही नकळत आनंदी राहता . पोहणे पोहणे हा सर्वच गोष्टींसाठी सर्वोत्तम व्यायामप्रकार आहे . हा व्यायाम तुम्ही तुमच्या आवडीने करु शकता . पाण्याजवळ राहणे तुम्हाला रिलॅक्स राहण्यासाठी मदत करते . पोहण्याने मन मोकळे होण्यास मदत होते आणि मूड चांगला होतो . शरीरयष्टी उत्तम राखण्यासाठीही पोहण्याचा चांगला उपयोग होतो .


दक्षिण आफ्रिकेचा कर्णधार एबी डी’व्हिलियर्स त्याच्या ३६० डिग्री फलंदाजीसाठी ओळखला जातो . नावीण्यपूर्ण फटके आणि कोणत्याही स्थितीत सामना एकहाती फिरवण्याची ताकद यामुळे डी’व्हिलियर्स दक्षिण आफिकेसाठी अनेकदा तारणहार ठरला आहे . मात्र चॅम्पियन्स करंडक स्पर्धेत पाकिस्तानविरुद्ध खेळताना डी’व्हिलियर्स अपयशी ठरला . इमाद वासिमने डी’व्हिलियर्सला शून्यावर बाद केले . एकदिवसीय सामन्यात पहिल्याच चेंडूवर बाद होण्याची डी’व्हिलियर्सची कारकिर्दीतील पहिलीच वेळ होती . याआधी डी’व्हिलियर्स कधीही पहिल्याच चेंडूवर चेंडूवर बाद झालेला नाही . पाकिस्तानविरुद्ध फलंदाजीसाठी उतरलेल्या दक्षिण आफ्रिकेने चांगली सुरुवात केली होती . मात्र त्यानंतर दक्षिण आफ्रिकेची फलंदाजी ढेपाळली . डी’व्हिलियर्स बाद झाला , त्यावेळी दक्षिण आफ्रिकेची स्थिती ३ बाद ६१ अशी होती . पाकिस्तानचा फिरकीपटू इमाद वासिमने १५ व्या षटकात डी’व्हिलियर्सला बाद केले . षटकाच्या चौथ्या चेंडूवर डी’व्हिलियर्सला स्ट्राईक मिळाला होता . यावेळी इमादने ऑफ स्टम्पच्या बाहेर चेंडू टाकला . डी’व्हिलियर्सने चेंडू कव्हरला फटकावला . मात्र चेंडू थेट मोहम्मद हफिझच्या हातात गेला . हाफिझने झेल टिपला आणि डी’व्हिलियर्स पहिल्याच चेंडूवर बाद झाला . डी’व्हिलियर्स आतापर्यंत २२१ एकदिवसीय आंतरराष्ट्रीय सामने खेळला आहे . यातील २१२ सामन्यांमध्ये डी’व्हिलियर्सला फलंदाजीची संधी मिळाली आहे . यातील एकाही सामन्यात डी’व्हिलियर्स पहिल्याच चेंडूवर बाद झाला नव्हता . मात्र पाकिस्तानविरुद्धच्या सामन्यात डी’व्हिलियर्सला ‘गोल्डन डक’ झाला . याआधी कसोटी आणि टी - २० सामन्यांमध्ये मिळून डी’व्हिलियर्स सहा वेळा पहिल्याच चेंडूवर बाद झाला आहे . डी’व्हिलियर्स माघारी परतल्यावर पाकिस्तानच्या गोलंदाजांनी ठराविक अंतराने दक्षिण आफ्रिकेच्या संघाला धक्के दिले . त्यामुळे दक्षिण आफ्रिकेचा संघ ७ बाद १६५ असा अडचणीत सापडला होता . मात्र डेव्हिड मिलरने ७५ धावांची नाबाद खेळी करत संघाला २१९ धावांपर्यंत नेले . पाकिस्तानकडून हसन अलीने शानदार गोलंदाजी करत दक्षिण आफ्रिकेच्या तीन फलंदाजांना तंबूचा रस्ता दाखवला . तर इमाद वासिम आणि जुनेद खानने प्रत्येकी दोन फलंदाजांना बाद करत दक्षिण आफ्रिकेच्या डावाला वेसण घातली . श्रीलंकेवर सफाईदार विजय मिळवून दक्षिण आफ्रिकेचा संघ पाकिस्तानविरुद्ध खेळण्यासाठी मैदानात उतरला होता . पाकिस्तानविरुद्धचा सामना जिंकून उपांत्य फेरीचे तिकिट मिळवण्याची संधी होती . मात्र दक्षिण आफ्रिकेची फलंदाजी या सामन्यात ढेपाळली . स्पर्धेतील आव्हान टिकवण्यासाठी पाकिस्तानसाठी हा सामना अतिशय महत्त्वाचा होता . पाकिस्तानने विजय मिळवत स्पर्धेतील आव्हान कायम राखण्यात यश मिळवले .


चिनी मोबाईल कंपनी Xiaomi चा Red Mi 5 हा स्मार्टफोन अॅमेझॉनवर अवघ्या 898 रुपयांमध्ये खरेदी करण्याची संधी आहे . अॅमेझॉन कंपनीचा खास समर सेल 13 मे रोजी सुरू झाला असून 16 मे पर्यंत हा सेल असणार आहे . यामध्ये मोबाइलबरोबरच टीव्ही , कपडे , चपला आणि इतरही अनेक उपकरणांवर ऑफर्स जाहीर करण्यात आल्या आहेत . Red Mi 5 या स्मार्टफोनच्या 3 जीबी रॅम आणि 32 जीबी इंटरनल मेमरी असलेल्या व्हेरिअंटची खरी किंमत 9999 रुपये आहे . अॅमेझॉनवर या फोनच्या किंमतीत एक हजार रुपयांची कपात करण्यात आली आहे , म्हणजे 8999 रुपयांमध्ये हा फोन अॅमेझॉनवर उपलब्ध आहे . पण ३ जीबी व्हेरिअंटवर 8001 रुपयांची एक्सचेंज ऑफर देण्यात आली आहे . याशिवाय ICICI बॅंकेच्या कार्डने पेमेंट केल्यास 10 टक्के सूट मिळतेय . त्यामुळे या फोनची किंमत अवघी 898 रुपये झाली आहे . या स्मार्टफोनच्या 2 जीबी रॅम आणि 16 जीबी इंटरनल मेमरी असलेल्या व्हेरिअंटवरही मोठी सूट देण्यात आली आहे . हा फोन 7 हजार 499 रुपयांत खरेदी करता येईल . या फोनवरही 6 हजार 528 रुपयांपर्यंत एक्सचेंज ऑफर आहे . 4 जीबी व्हेरिअंटचा फोन 10 हजार 999 रुपयांमध्ये अॅमेझॉनवरुन खरेदी करता येईल , या फोनसोबतही 9 हजार 522 रुपयांची एक्सचेंज ऑफर आहे . ऑनलाइन शॉपिंगमध्ये मागच्या काही दिवसांत भारतात वेगाने वाढ झाल्याचे चित्र आहे . घरबसल्या एका क्लिकवर आपल्याला पाहिजे त्या वस्तू सहज उपलब्ध होत असल्याने ग्राहकांकडून अशा शॉपिंगला जास्त पसंती दिली जात आहे . याचाच फायदा घेऊन ऑनलाइन पोर्टलकडून खास ऑफर्स देऊन ग्राहकांना आकर्षित केले जात आहे .


मंगळवारी सकाळी बॉलिवूड अभिनेत्री करिना कपूर आणि सैफ अली खान यांच्या घरी तान्हुल्याचे आगमन झाले . करिनाच्या बाळामुळे म्हणजेच तैमुर अली खानच्या येण्यामुळे बी टाऊनच्या या शाही कुटुंबात आनंदाचे वातावरण पाहायला मिळत आहे . सोशल मीडिया आणि चित्रपटवर्तुळामध्येही करिना आणि तिच्या बाळाच्याच चर्चा होत असताना बाळाच्या जन्मानंतरच काही तासांनी सोशल मीडियाद्वारे सर्वांनाच तैमुर अली खान पतौडी आणि करिनाचा एक फोटो पाहण्याची संधी मिळाली . हा फोटो व्हायरल झाल्यापासूनच करिना आणि सैफच्या या छोट्या नवाबाची पहिली झलक पाहण्यासाठी अनेक संकेतस्थळं आणि नेटिझन्सनी त्यांच्या अकाऊंटद्वारेही हा फोटो शेअर केला आहे . सोशल मीडियावर व्हायरल झालेल्या या फोटोमध्ये बेगम करिना तिच्या बाळाचे चुंबन घेताना दिसत आहे . दरम्यान , करिनाने मंगळवारी मुंबईतील ब्रिच कॅन्डी रुग्णालयात सकाळी साडेसात वाजता गोंडस बाळाला जन्म दिला . बाळ आणि आई दोघांचीही प्रकृती उत्तम असल्याचे कळत आहे . करिनाचा ( ३६ ) हा पहिला मुलगा आहे . तर सैफला आधीच्या पत्नीपासून म्हणजे अमृता सिंगपासून सारा आणि इब्राहिम ही दोन मुलं आहेत . वाचाः करिना , सैफच्या मुलाच्या नावाचा अर्थ माहितीये का ? करिनाच्या बाळाच्या जन्मानंतर अनेक सेलिब्रिटींनीसुद्धा सोशल मीडियाद्वारे तिचे आणि सैफचे अभिनंदन केले . निर्माता - दिग्दर्शक करण जोहर , अमृता सिंग , मलायका अरोरा , मनिष मल्होत्रा आणि अशा बऱ्याच सेलिब्रिटींनी करिनाला शुभेच्छा दिल्या आहेत . तैमुरच्या जन्मानंतर सैफनेही त्याचा आनंद व्यक्त करत , ‘आमच्या घरी बाळाचे आगमन झाले आहे . २० डिसेंबर २०१६ ला तैमुर अली खान पतौडीचा जन्म झाला . गेल्या नऊ महिन्यांपासून प्रसारमाध्यमांनी आम्हाला समजून घेतले आणि त्यांनी जो काही पाठिंबा दिला त्यासाठी मी त्यांचा आभारी आहे . तसेच , आमचे चाहते आणि शुभेच्छुक यांनी आम्हाला दिलेल्या प्रेमासाठी मी त्यांचे आभार मानतो . सर्वांना नाताळच्या आणि नव्या वर्षाच्या शुभेच्छा…’ , असे वक्तव्य केले . वाचाः सैफिनाच्या बाळाचे ‘या’ सेलिब्रिटींनी केले स्वागत


कावासाकी इंडियाची भारतात असेंबल होणारी निंजा ZX - 10R ही बाइक लॉंचिंगच्या केवळ १५ दिवसांमध्येच आउट ऑफ स्टॉक झाली आहे . कावासाकीने भारतीय बाजारात ZX - 10R चे दोन व्हेरियंट्स , निंजा ZX10R आणि ZX10RR सादर केले होते . भारतात असेंबल झाल्याने ZX - 10R बाइकच्या किंमती ५ ते ६ लाखांनी कमी झाल्या , त्यामुळे लॉंचिंगच्या १५ दिवसांमध्येच या गाडीच्या जवळपास १०० युनिट्सची बुकिंग झाली आहे . पुढील काही महिन्यांमध्ये गाडीची डिलिव्हरी सुरू होईल . यापूर्वी Kawasaki ZX10R ला पूर्णतः इंपोर्ट केलं जात होतं , त्यावेळी या बाइकची एक्स - शोरूम किंमत १८ . ८ लाख रुपये होती आणि ऑन रोड किंमत २२ ते २३ लाख रुपयांपर्यंत असायची . मात्र , आता भारतात असेंबल होत असल्यामुळे कावासाकी निंजा ZX10R ची किंमत १२ . ८ लाख रुपये झाली आहे . तर कावासाकी निंजा ZX10RR साठी १६ . १० लाख रुपये द्यावे लागतील . भरमसाठ सूट मिळाल्याने या बाइकची झटपट बुकिंग झाली . भारतात असेंबल झाल्याने बाइकवर लागणारी इंपोर्ट ड्युटीची बचत होते आणि त्याचा थेट फायदा हा ग्राहकाला भेटतोय . जगभरात Kawasaki ZX10R बाइकचे तीन व्हेरियंट्सची विक्री होते . Kawasaki ZX10R आणि ZX10RR बाइक्समध्ये ट्रॅक्शन कंट्रोल , क्विक शिफ्टर , कॉर्नर मॅनेजमेंट फंक्शन , इत्यादी देण्यात आले आहेत . यामध्ये 998 सीसी , लिक्विड कूल्ड , इन - लाइन , 4 सिलिंडर इंजिन आहे , हे इंजिन 197 बीएचपी पावर आणि 113.5 न्यूटन मीटर पीक टॉर्क जनरेट करतं . या बाइक्सची होंडा CBR1000RR Fireblade , यामाहा R1 , सुजुकी GSX1000R आणि BMW S1000RR यांच्यासोबत टक्कर पाहायला मिळेल .


आयुष्यात कोणता प्रसंग कधी येईल याचा काहीच नेम नसतो . असाच प्रसंग युक्रेनच्या मॉडेलच्या आयुष्यात घडल्याचं पाहायला मिळालं . ब्युटीक्वीन आणि मॉडेल म्हणून सोशल मीडियावर चर्चेत असणाऱ्या सोफिया मजेरकोचा लाइव्ह स्ट्रिमिंगदरम्यानच मृत्यू झाला . सोफिया तिच्या मैत्रिणींसोबत मद्यधुंद अवस्थेत असतानाच तिने चालत्या कारमधील एक व्हिडिओचं लाइव्ह स्ट्रिमिंग केलं होतं . मुख्य म्हणजे या व्हिडिओमध्ये सोफिया आणि तिच्या मैत्रीणी दारुच्या नशेत असल्याचं कळतं . रात्री उशीरा पार्टी करुन परतत असतानाच लाइव्ह स्ट्रिमिंगदरम्यान सोफियाच्या कारचा भीषण अपघात झाला . या व्हिडिओमध्ये कारचा अपघात होते वेळची दृष्य स्पष्ट दिसत नसली तरीही अपघाताचा आवाज मात्र स्पष्ट येत होता . या अपघातानंतर सोफियाला लगेचच नजीकच्या रुग्णालयात दाखल करण्यात आलं . पण , रुग्णालयात पोहोचण्यापूर्वीच तिचा मृत्यू झाला . वाचा : जाणून घ्या , मराठी कलाकारांचे मानधन मृत्युला सामोरं जाण्यापूर्वी सोफिया आणि तिच्या मैत्रीणी फार आनंदात होत्या . पण , अवघ्या काही क्षणांतच होत्याचं नव्हतं झालं . सोफियाला जे लोक त्यावेळी लाइव्ह पाहात होते , त्यांनाही काही वेळासाठी काही कळेनासं झालं होतं . कारण एकाएकी व्हिडिओमध्ये सर्वकाही दिसेनासं झालं . काहींच्या म्हणण्यानुसार व्हिडिओमध्ये काहीच दिसत नसलं तरीही मदतीसाठी हाक मारणाऱ्या सोफियाचा आवाज त्या व्हिडिओमध्ये येत होता . पण , त्यानंतर अचानक तो आवाजही यायचा बंद झाला . व्हिडिओ सुरुच असल्यामुळे सोफियाच्या मृत्युचं हे लाइव्ह स्ट्रिमिंग अनेकांनी पाहिलं . बऱ्याच वेळानंतर तिचा अपघात झाल्याचं फॉलोअर्सच्या लक्षात आलं . मदयधुंद अवस्थेत असताना आणि वाहतुकीचे काही नियम न पाळल्यामुळे हा भीषण अपघात झाला सध्या या प्रकरणी पोलीस तपास सुरु असल्याची माहिती सुत्रांनी दिली आहे . वाचा : … म्हणून स्मिता पाटील अन्नू कपूर यांना सोडायला थेट विमानतळापर्यंत गेल्या होत्या


दिग्दर्शक रवी जाधव यांनी ‘न्यूड’ या चित्रपटाची कथा चोरल्याचा आरोप प्रसिद्ध हिंदी लेखिका मनिषा कुलश्रेष्ठ यांनी केला आहे . ४८ व्या आंतरराष्ट्रीय चित्रपट महोत्सवातून ‘न्यूड’ वगळण्यात आल्याने चर्चेत आला . हा चित्रपट आपल्या ‘कालिंदी’ या लघुकथेवरून घेतल्याचा दावा मनिषा यांनी केला आहे . त्याचप्रमाणे याविरोधात कायदेशीर कारवाईचाही इशाराही त्यांनी दिला . माझी ‘कालिंदी’ ही लुघकथा अनेक ठिकाणी उपलब्ध आहे . यापूर्वीही मी दिग्दर्शक रवी जाधव यांच्याशी संपर्क साधला होता . मात्र , त्यावेळी त्यांनी मला नीट उत्तर दिलं नाही . आता चित्रपटाचा टीझर प्रदर्शित झाल्यानंतर , ही माझीच कथा असल्याचं समजलं , ’ असं त्या म्हणाल्या . रवी जाधव यांच्या या चित्रपटात न्यूड मॉडेल असलेल्या एका महिलेचा मुंबईत जगण्यासाठी सुरू असलेला संघर्ष दाखवण्यात आला आहे . हीच कथा मनिषा यांच्या ‘कालिंदी’ या लघुकथेत असल्याचा दावा त्यांनी केला आहे . यासंदर्भात पुढे त्या म्हणाल्या की , ‘लेखकांना सौजन्य किंवा पैसे द्यायचे नसतात , म्हणून अशा घटना घडतात . वेळ पडल्यास मी रवी जाधव यांच्याविरोधात मी कायदेशीर कारवाई करेन . ’ वाचा : ‘पद्मावती’च्या प्रदर्शनाची तारीख पुढे ढकलली ‘न्यूड’ हा चित्रपट ‘इफ्फी’तून वगळण्याचा निर्णय केंद्रीय माहिती व प्रसारण मंत्रालयाकडून घेण्यात आला होता . परीक्षकांना कोणतीही पूर्वसूचना न देता हा चित्रपट अचानक वगळण्यात आला . या संपूर्ण प्रकरणात रवी जाधव यांची बाजू ऐकण्यासाठी संपर्क साधण्याचा प्रयत्न केला असता त्याच्याशी संपर्क होऊ शकला नाही . तर शुक्रवारीच त्यांनी प्रसारमाध्यमे आणि सोशल मीडियापासून लांब राहणार असल्याची फेसबुक पोस्ट लिहिलेली . त्यामुळे त्यांची बाजू समजू शकलेली नाही .


अनुष्का शर्माचा ‘परी’ सिनेमा लवकरच प्रदर्शित होणार आहे . सध्या या सिनेमाचे अनेक छोटे छोटे टीझर सोशल मीडियावर प्रदर्शित केले जात आहेत . परी हा एक भयपट असून अनुष्का यात भूताची भूमिका साकारताना दिसणार आहे . आज जगभरात प्रेमाचा वर्षाव होत असताना अनुष्काच्या मनात मात्र काही वेगळेच आहे . अनुष्काने ‘व्हॅलेंटाइन डे’चे औचित्य साधून परी सिनेमाचा नवीन टीझर प्रदर्शित केला आहे . तिचा हा टीझर पाहून अंगावर काटा येतो . अनुष्काने तिच्या सोशल मीडिया अकाऊंटवरून हा नवा टीझर शेअर केला आहे . टीझरला कॅप्शन देताना तिने लिहिले की , ‘तू तिचा व्हॅलेंटाइन होशील का ? ’ टीझरमध्ये अनुष्कासोबत परमब्रत चॅटर्जी दिसत आहे . परमब्रत टीव्ही पाहत असताना अनुष्का त्याला ‘आय लव्ह यू’ म्हणते . तिच्या लव्ह यू म्हणण्यावर परमब्रत तिच्याकडे पाहून स्मित हास्य करतो आणि परत टीव्ही पहायला लागतो . पण तेवढ्यात अनुष्काला परमब्रतच्या दुसऱ्या बाजूने ‘आय लव्ह यू टू’ असे म्हटल्याचा आवाज येतो . ती वाकून पाहते तर रक्ताने माखलेली तिचीच प्रतिमी तिला हे बोलत असताना दिसते . याआधी ‘परी’चे दोन टीझर प्रदर्शित करण्यात आले आहे . या सिनेमात अनुष्का आणि परमब्रतसोबत रजत शर्माचीही महत्त्वपूर्ण भूमिका आहे . २ मार्चला हा सिनेमा प्रदर्शित होणार आहे . सिनेमाचे दिग्दर्शन प्रोसित राय यांनी केले असून क्लीन स्लेट फिल्म्सअंतर्गत या सिनेमाची निर्मिती करण्यात आली आहे . स्वतः अनुष्का या सिनेमाची सह - निर्माती आहे . परी सिनेमा व्यतिरिक्त अनुष्का शाहरुख खानसोबत ‘झिरो’ सिनेमात दिसणार आहे . सध्या या सिनेमाचे चित्रीकरण सुरू आहे . याच वर्षी २१ डिसेंबरला हा सिनेमा प्रदर्शित होणार आहे .


एक प्रेम कथा’ या चित्रपटातून उघड्यावर शौचास बसण्याचा आणि स्वच्छतेचा महत्त्वाचा मुद्दा मांडण्यात आला . या चित्रपटाच्या दिग्दर्शकांनी आता वीजचोरीचा मुद्दा उचलला आहे . शाहिद कपूर आणि श्रद्धा कपूर यांच्या मुख्य भूमिका असलेल्या ‘बत्ती गुल मीटर चालू’ या चित्रपटाचा ट्रेलर नुकताच प्रदर्शित झाला आहे . देशातल्या वीजचोरीसारख्या मुद्द्यावर भाष्य करणारा हा पहिलाच चित्रपट आहे . मैत्रीच्या नात्यातून दिग्दर्शक श्री नारायण सिंह यांनी हा प्रश्न मांडला आहे . दिव्येंदू शर्मा याने शाहिदच्या मित्राची भूमिका साकारली आहे . दीड लाखाचं वीजबिल भरू न शकल्याने त्याचा हा तणावग्रस्त मित्र आत्महत्या करतो आणि तिथूनच मूळ कथेला सुरुवात होते . या मित्राला न्याय देण्यासाठी शाहिदची धडपड चालू होते . जवळपास तीन मिनिटांच्या या ट्रेलरमध्ये सुरुवातीला नेमकं काय घडतंय तेच समजत नाही . दीड मिनिटानंतर चित्रपटाची कथा समजू लागते . वाचा : आपल्या सोयीनुसारच बोलण्यासाठी स्टारडम नाही ; कंगनाचा बॉलिवूड कलाकारांना टोमणा शाहिद , श्रद्धासोबतच यामध्ये सुधीर पांडे , सुप्रिया पिळगावकर , यामी गौतम यांच्याही भूमिका आहेत . भूषण कुमार प्रस्तुत हा चित्रपट २१ सप्टेंबर रोजी प्रदर्शित होणार आहे .


जेके टायरने देशातील रेसिंगला चालना देण्यासाठी आणखी एका मालिकेचे आयोजन केले आहे . राष्ट्रीय रेसिंग मालिकेत सुझुकी जिक्सर करंडकाचा समावेश झाला आहे . जेके टायर्सचे रेसिंगप्रमुख संजय शर्मा यांनी सांगितले , की कार्टिंगपासून सिंगल सीटर कारपर्यंत आम्ही विविध मालिकांचे आयोजन केले . आता आम्ही बाइक रेसिंगकडे वळलो आहोत . आम्हाला चॅंपियन बायकर्स घडवायचे आहेत . त्यासाठी १२ ते १६ व १६ वर्षांवरील असे दोन वयोगट केले आहेत . लहान वयोगट रेड बुल मालिकेसाठी पात्रता निकष राहील . मोठ्या वयोगटात २५ रायडर्सची निवड होईल . या मालिकांमध्ये अधिकाधिक देशातील अधिकाधिक रायडर्सना संधी मिळावी , म्हणून चार विभागांत स्पर्धा होईल . दक्षिणेत बंगळूरला चार जून , पूर्वेत एजॉलला १० जून , पश्चिमेत पुण्याला १८ जून , तर उत्तरेत दिल्लीमध्ये २५ जून रोजी निवड चाचणी शर्यती होतील . सुझुकीचे व्यवस्थापकीय संचालक सातोशी उचिदा यांनी सांगितले , की बाइक रेसिंग हा आकर्षक खेळ आहे . प्रामुख्याने तरुणवर्गात त्याची लोकप्रियता वाढत आहे . जेके टायर्सचे योजनाबद्ध उपक्रम आणि रेसिंगवरील निष्ठा पाहता आम्ही या मालिकेसाठी उत्सुक आहोत .


केस गळणे ही सध्या अतिशय सामान्य समस्या झाली आहे . अगदी वयाच्या पंचवीशी तिशीतच टक्कल पडण्याच्या प्रमाणात दिवसेंदिवस वाढ होताना दिसत आहे . याला प्रदूषण , वाढता ताण , केमिकल्सचा केसांवर होणारा मारा , अयोग्य डाएट अशी अनेक कारणे सांगितली जातात . यामध्येही पुरुषांमध्ये होणारी केसगळती आणि त्यामुळे पडणारे टक्कल ही अतिशय सामान्य समस्या आहे . यावर नेमके काय करावे हे माहित नसल्याने सुरुवातीला अनेकदा दुर्लक्ष केले जाते . मात्र त्यामुळे ही समस्या दिवसेंदिवस वाढतच जाते . एखाद्या व्यक्तीचे दिवसातून ५० ते १०० केस गळत असतील तर ती गोष्ट सामान्य आहे . मात्र यापेक्षा जास्त केस गळत असतील तर ही समस्या मोठी असू शकते . या समस्येला एलोपेसिया म्हणतात . पुरेशा प्रमाणात पाणी न पिणे , धुम्रपान करणे आणि अल्कोहोलचे अधिक सेवन केल्यानेही अकाली केस गळू शकतात . काय उपाय करावेत ? * या समस्येपासून सुटका हवी असल्यास जीवनशैलीत साधारण बदल करणे आवश्यक आहे . यामध्ये आहार , तणावपूर्ण जीवनशैली , व्यायाम , मानसिक शांतता यांचा समावेश आहे . * केसांना कोमट तेलाने मसाज केल्यास रक्ताभिसरण चांगले होते ज्यामुळे केसांची रंध्रे मोकळी होतात . तसेच केसांचा पोत सुधारण्यासही तेलाच्या मसाजने मदत होते . * योग आणि ध्यानधारणा करून तणावापासून लांब राहण्याचा प्रयत्न करा . केसगळतीचे हे एक महत्त्वाचे कारण असल्याने त्यावर उपाय केल्यास केस गळण्याचे प्रमाण कमी होते . * आहार हा कोणत्याही समस्येमध्ये अतिशय महत्त्वाचा असतो . मुलायम आणि जाड चांगल्या केसांसाठीही आहारातील घटक महत्त्वाची भूमिका बजावतात . त्यामुळे केसांना पोषकत्व मिळण्यासाठी ताजी फळे आणि भाजीपाला सेवन करावा ज्या पदार्थांमध्ये लोह , जस्त , प्रोटीन आणि ओमेगा ३ फॅटी एसिड भरपूर प्रमाणात आहे अशा पदार्थांचा आहारात समावेश केल्याने केसांची गुणवत्ता सुधारते . याशिवाय धुम्रपान आणि मद्यपान करणे टाळावे .


पायाची नखे आपोआप तुटत किंवा त्यांचा रंग बदलत असल्यास त्याकडे तातडीने काळजी घेण्याची गरज आहे , कारण त्यातून दुर्धर आजार निर्माण होण्याची भीती आरोग्यतज्ज्ञांनी व्यक्त केली आहे . नखांना वेदना होत असल्यास ती बुरशी - संसर्गाची लक्षणे असल्याचे समोर आले आहे . सध्या वयाची ६० वर्षे पूर्ण झालेल्या प्रत्येक चार जणांमागे तिघांना आणि युवा गटामध्ये प्रत्येक पाच लोकांमागे एकाला नखांच्या बुरशीचा त्रास होण्याचा संभव आहे . बुरशीचा संसर्ग हाताच्या बोटांनाही होऊ शकतो , मात्र बहुतांशी संसर्ग पायाच्या बोटांवरच आढळतो . दलदल , पाणथळ अशा ठिकाणी सातत्याने फिरणे , तलावामध्ये दीर्घकाळ पोहणे , ओले आणि दलदलीत वापरलेले बूट सातत्याने वापरणे , अंगठय़ाच्या नखाशी जखम होणे आदी कारणांमुळे हा संसर्ग होत आहे . असा संसर्ग झाल्यास तेथे पांढऱ्या रंगाचे ठिपके दिसतात आणि नंतर ते तपकिरी , पिवळे होऊ लागतात . नखे कधी अतिशय घट्ट अथवा पातळ , ठिसूळ होतात . ज्यांना ‘टाइप टू’ मधुमेह असेल त्यांनी नखांची अधिक काळजी घेणे गरजेचे आहे . मधुमेह झालेल्या रुग्णांच्या नखांना संसर्ग होण्याची शक्यता अधिक असते . संसर्गाचे प्रमाण विशिष्ट मर्यादेपलीकडे गेल्यास अवयव कापण्यापर्यंत वेळ येते . नखांच्या बुरशीची काही वेगळी लक्षणेही आहेत . त्यामध्ये इनग्रोन टोनेल्स म्हणजे पायाची नखे आतमधील बाजूला वाढलेली असणे हे एक महत्त्वाचे लक्षण आहे . दोन्ही बाजूंच्या कडा आणि टोक आतमध्ये गेलेले असल्याने त्वचा दुखू लागते . मोलानोमा हा अत्यंत दुर्मीळ असा त्वचेचा कर्करोग असतो , त्यामुळे नखाच्या आतील बाजूला काळसर दिसू लागते त्यामुळ नखांवर लक्ष ठेवणे गरजेचे आहे . नखांना बुरशीचा संसर्ग झाल्याची शंका आल्यास तातडीने शल्यविशारदांना ते दाखवून घेणे आवश्यक आहे . यात कालापव्यय झाल्यास त्रास वाढू शकतो . त्यामुळे संसर्ग टाळण्यासाठी पाय नेहमीच कोरडे आणि स्वच्छ ठेवण्याची नितांत गरज आहे .


मोबाईल हरवला तर त्याचा आयएमईआय ( IMEI ) क्रमांकावरून शोध घेतला जातो . पण अनेकदा बोगस आयएमईआय तयार केल्यानं त्यात अडचणी निर्माण होतात . त्यामुळं आता दूरसंचार विभागानं नवीन नियम तयार करण्याचा विचार सुरू केला आहे . आयएमईआय क्रमांकाशी छेडछाड केल्यास दंड आणि तीन वर्षांच्या कारावासाच्या शिक्षेची तरतूद करण्याचा दूरसंचार विभागाचा विचार आहे . याच आयएमईआय क्रमांकावरून मोबाईलचा शोध घेण्यास मदत होते . दूरसंचार विभागाकडून तयार करण्यात येणाऱ्या नवीन नियमांमुळे बोगस आयएमईआय क्रमांक रोखता येतील तसंच मोबाईल फोन ट्रॅकिंग करणेही आणखी सोपे होईल . एका सरकारी अधिकाऱ्याने सांगितले की , बनावट आयएमईआय क्रमांकांमुळे मोबाईल ट्रॅकिंग करणं कठिण होत होतं . त्यामुळं ते रोखण्यासाठी दूरसंचार विभाग ठोस पावलं उचलणार आहे . या विशिष्ट क्रमांकाशी छेडछाड केल्यास तीन वर्षांचा तुरुंगवास आणि दंड अशी शिक्षा केली जाऊ शकते . यासंबंधी नवीन नियम आणण्याचा दूरसंचार विभागाचा विचार सुरू आहे . दरम्यान , अशाच एका प्रकरणात काही दिवसांपूर्वी दिल्लीतील संगम विहार पोलिसांनी दोन तरुणांना अटक केली होती . त्या तरुणांनी काही डिव्हाईसच्या मदतीने चोरीच्या स्मार्टफोनचे आयएमईआय क्रमांक बदलले होते . पोलिसांनी या टोळीला जेरबंद केले असले तरी बदललेल्या या विशेष क्रमांकामुळे चोरीचे फोन मूळ मालकांपर्यंत पोहोचवणे पोलिसांसाठी जिकिरीचे झाले होते . त्यामुळेच मोबाईलचे बोगस आयएमईआय क्रमांक तयार करण्यावर नियंत्रण मिळवण्यासाठी आणि मोबाईल फोन ट्रॅकिंग करणे सोपे व्हावे यासाठी दूरसंचार विभाग नवीन नियम तयार करत आहे . दूरसंचार विभागाने उचललेले पाऊल स्वागतार्ह असल्याचे या क्षेत्रातील तज्ज्ञांचे म्हणणे आहे . भारतात मोबाईल बाजार वेगाने विकसित होत आहे . त्या पार्श्वभूमीवर मोबाईलच्या सुरक्षेसंबंधी कठोर नियम तयार करणे खूपच गरजेचे आहे , असेही त्यांनी सांगितले .


‘देसी गर्ल’ प्रियांका चोप्रा नेहमीच तिच्या इन्स्टाग्राम अकाऊंटवरुन काही फोटो शेअर करत असते . विविध दौऱ्यांपासून ते अगदी पुरस्कार सोहळ्यांच्या रेड कार्पेटपर्यंत सर्वच ठिकाणी प्रियांका कशी वावरते , ती कोणकोणत्या ठिकाणी जाते या साऱ्याची माहिती तिच्या सोशल मीडियावरील पोस्ट पाहूनच मिळते . तिच्या फॉलोअर्सचा आकडाही दिवसेंदिवस वाढतच आहे . पण , सध्या मात्र एक फोटो पोस्ट करणं तिच्या अंगलट येताना दिसतंय . प्रियांकाच्या प्रत्येक फोटोवर तिचे फॉलोअर्स लगेच व्यक्त होतात , तिची प्रशंसा करतात . पण , यावेळी ‘मंडे मोटिवेशन’ असं कॅप्शन देत तिने पोस्ट केलेल्या फोटोवर अनेकांनी थेट तिच्या सौंदर्यावरच टीका केली आहे . यावेळी पोस्ट करण्यात आलेल्या फोटोमध्ये अनेकांनीच तिच्या मेकअपविषयी प्रतिक्रिया देत ‘किती हा मेकअप…’ असं म्हटलं आहे . तर एका फॉलोअरने तिच्या कोमेजलेल्या त्वचेकडे लक्ष वेधलं आहे . ‘तिचा मेकअप चुकीचा आहे’ , ‘लिपस्टीक लावण्याची पद्धत चुकली आहे’ , ‘आम्हाला तर फक्त मेकअपच दिसतोय’ अशा अनेक कमेंट्स फॉलोअर्सनी केल्या . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ गेल्या काही दिवसांपासून सोशल मीडियावर सेलिब्रिटींची खिल्ली उडवण्याचं प्रमाण फार वाढलं आहे . त्यामुळे सेलिब्रिटीही त्यांचे फोटो पोस्ट करताना आता बरेच सजग असल्याचं पाहायला मिळत आहे . सोशल मीडियावर ट्रोल होणं हे प्रियांकासाठी नवीन नाही . काही दिवसांपूर्वी एका पुरस्कार सोहळ्यामध्ये प्रियांकाच्या ट्रेंच कोट गाऊनवरुन तिची खिल्ली उडवण्यात आली होती . पण , तेव्हा मात्र तिने खिल्ली उडवणाऱ्यांच्या कमेंट्स फारशा मनावर घेतल्या नव्हत्या . उलट असे कलात्मक विचार करणाऱ्या नेटिझन्सचं मला कौतुकच वाटतं असं म्हणत टिकाकारांची प्रशंसा केली होती . तेव्हा आता ही ‘ग्लोबल स्टार’ नेटिझन्सना काही उत्तर देणार का , हे पाहणं महत्त्वाचं ठरेल .


दागदागिन्यांची खरेदी करण्याच्या माध्यमातून सोन्यात गुंतवणूक करणे हे आपल्या देशात लोकप्रिय आहे . यामुळे दोन हेतू साध्य होतात , ते म्हणजे गुंतवणुकीचे मूल्य वाढणे , तसेच दीर्घकाळासाठी दागदागिने अलंकार म्हणून मिरवणे . जेव्हा तुम्ही एक्सचेंज - ट्रेडेड फंडांच्या ( ईटीएफ ) माध्यमातून किंवा साव्हरिन गोल्ड बाँड ( एसजीबी ) योजनेच्या माध्यमातून सोन्यात गुंतवणूक करता , तेव्हा अशा व्यासपीठांवरून सांगण्यात आलेली किंमत विशिष्ट प्राधिकरणाकडून नियमित केली जाते . परंतु , जेव्हा तुम्ही सोन्याच्या दागिन्यांमध्ये गुंतवणूक करता , तेव्हा तुम्हाला ते प्रत्येक ठिकाणी त्याच किमतीला मिळणार नाहीत , कारण सोन्याची किंमत देशभरातील वेगवेगळ्या सराफांकडे वेगवेगळी असते . जेव्हा तुम्ही सराफाकडून दागिने खरेदी करता तेव्हा किंमत ठरविण्यासाठी आणि पैसे देण्यासाठी कोणताही विशिष्ट नियम नसतो . सामान्यतः सराफांची शहरासाठीची असोसिएशन असते आणि म्हणून ही किंमत शहराशहरात वेगवेगळी असते . म्हणून तुम्ही जेव्हा सराफाकडून सोन्याच्या वस्तू खरेदी करता , तेव्हा तुमच्या हिताच्या रक्षणासाठी तुम्ही काही महत्त्वाचे मुद्दे लक्षात ठेवले पाहिजेत . सराफांकडून दागिन्यांची किंमत कशी ठरवली जाते ? सामान्यतः दागिन्यांची किंमत शुद्धता , घडणावळ , सोन्याचे वजन आणि जीएसटी यांवर आधारित सोन्याची प्रचलित किंमत निश्चित केली जाते . दागिन्यांची किंमत = सोन्याचा प्रतिग्रॅम दर x दागिन्यातील सोन्याचे वजन + प्रतिग्रॅम घडणावळ + जीएसटी ( दागिन्यांवरील अधिक घडणावळीवरील ) . हे मु्द्दे लक्षात ठेवलेच पाहिजेत * सराफाने सांगितलेली सोन्याची किंमत त्याच्या गुणवत्तेवर ठरते . उदाहरणार्थ , जर २४ कॅरेट सोन्याची किंमत १० ग्रॅमसाठी ३२ हजार रुपये असेल , तर २२ कॅरेट सोन्याची किंमत त्यापेक्षा कमी असेल , म्हणजे साधारण २९ , ३०० ते २९ , ५०० रुपये प्रति १० ग्रॅम असेल . म्हणून तुम्ही जेव्हा दागिन्यांची निवड करता , तेव्हा त्या गुणवत्तेच्या सोन्याची बाजारपेठेतील किंमत तपासून पहा . * अलीकडे दागिन्यांमध्ये हिरे , सेमी - प्रेसिअस खडे आणि कृत्रिम रंग दिलेले खडे जडवूनच मिळतात . हे खडेसुद्धा तुम्ही खरेदी करणार असलेल्या दागिन्यांचाच हिस्सा असतो . सराफाने सोन्याची आणि जडवलेल्या खड्यांची किंमत वेगवेगळी दर्शविणे महत्त्वाचे असते आणि त्यानुसार घडणावळ आणि कर यांचा हिशेब केला गेला पाहिजे . काही सराफ दागिन्यांचे एकूण वजन हे वास्तविक वजन म्हणून लक्षात घेतात आणि त्यानुसार किंमत लावतात . अशा वेळी चुकीच्या हिशोबामुळे तुमचे नुकसान होऊ शकते . उदाहरणार्थ , जर सोन्याचे वजन ( प्रतिग्रॅम ३ हजार ) २० ग्रॅम असेल आणि खड्याचे वजन ( प्रतिग्रॅम २० रुपये ) १ ग्रॅम असेल , तर सराफ तुम्हाला ३ हजार x २१ ग्रॅम = ६३ हजार रुपये किंमत लावतो . पण याचा योग्य हिशोब असा असेल – रु . ३ हजार x २० ग्रॅम + ( रु . २० x १ ग्रॅम ) = ६० , ०२० ( लागू असलेल्या दरानुसार जीएसटी अतिरिक्त ) . म्हणून बिलाची पद्धत तपासून तुम्ही सहजपणे रु . २ , ९८० रुपये वाचवू शकता . * इथे तुमच्या हेही लक्षात येईल की , दागिने खरेदी करताना सराफ सोने आणि खडे यांचे एकूण वजन मोजतात , पण तुम्ही जेव्हा काही वर्षांनंतर हे दागिने विकून नवीन दागिने घेता , तेव्हा तोच सराफ आधी हे खडे काढून टाकील आणि त्यानंतर दागिन्यांचे वजन करील . म्हणून तुमच्यासाठी हे दुहेरी नुकसान असेल . * घडणावळ हा अजून एक पैलू आहे , जो सोन्याचे दागिने खरेदी करताना तुम्ही लक्षात ठेवला पाहिजे , कारण तुमच्या एकूण बिलात ह्याचा हिस्सा लक्षणीय असतो . काही सराफ बिलामध्ये प्रतिग्रॅम सोन्यावर घडणावळीचा एकच ठरावीक दर लावतात , तर दुसरे सराफ दागिन्यांच्या एकूण वजनावर विशिष्ट टक्के घडणावळ आकारू शकतात . तुम्ही कुठून दागिने खरेदी करता , त्यानुसार तुमच्या * दागिन्यांच्या किमतीवर घडणावळीमुळे संपूर्ण फरक पडतो . तुम्हाला जर घडणावळीवर अतिरिक्त पैसे द्यायचे नसतील , तर त्यासाठी तुम्ही घासाघीस केली पाहिजे . कमी घडणावळीमुळे तुम्ही जेव्हा काही वर्षांनी दागिने बदलून घ्यायला जाता , तेव्हा काही प्रमाणात फायदा मिळतो , जर तुम्ही त्या प्रमाणात तोटा सहन करायला तयार असलात तर ; पण घडणावळ जर जास्त असेल , तर तुम्ही पुन्हा एकदा विचार करण्याची गरज असते . * बाजारात तुम्हाला दोन प्रकारचे दागिने आढळतील , म्हणजे एक प्रकार आहे गैर मानांकित आणि दुसरा असेल ब्युरो ऑफ इंडियन स्टँडर्ड ( बीआयएस ) नुसार मानांकित , जे सोन्याच्या शुद्धतेचे प्रमाणपत्र देतात . बीआयएस मार्क असलेले दागिने थोड्या अधिक किमतीला विकले जातात , पण त्याचवेळी तुम्ही असे दागिने कोणत्याही वेळी कोणत्याही सराफाच्या दुकानात किंवा त्याच सराफाकडे थोड्याशा नुकसानासह बाजारातील सोन्याच्या प्रचलित दरानुसार एक्सचेंज करू शकता किंवा विकू शकता . तुम्ही जेव्हा दागिने आणि गुंतवणूक अशा दोन्ही हेतूंनी दागिने खरेदी करता , तेव्हा तुम्ही उच्च शुद्धता आणि बीआयएस मार्क धातूचा विचार केला पाहिजे . * तुम्ही जर गुंतवणूक म्हणून दागिने खरेदी करीत असलात , तर तुम्ही खडे जडवलेले दागिने खरेदी करणे टाळले पाहिजे , कारण शुद्ध सोन्याच्या तुलनेत कमी दर्जाचे खडे दीर्घकाळानंतर कोणताही परतावा देणार नाहीत . आदिल शेट्टी , सीईओ , बँकबझार